url: =Azul le Mer 20 Mar - 18:13\n“...Tamnaḍt n Sidi Ɛic tewwi tazwart deg umennuγ γef tumast tamaziγt...”, aya d Muḥend Besɛud i t-id-yuran deg udlis-is . Tama-ya n Bgayet d tidet tefka-d aṭas n yimeγnasen, i yennuγen ama γef uslelli n tmurt-nneγ neγ γef tutlayt tamaziγt. Akken i das-isemma Besɛud “une pépinière du berbérisme” Seg wid i d-teğğa temnaḍt-a nezmer ad d-nadder deg uḥric n tussna n tmaziγt Kamal Buɛmara. Aṭas n medden i yesnen argaz-a ama deg tγuri n yidlisen i d-yura neγ deg yisurag i d-yefka neγ ulamma deg rradyu neγ deg tiliẓri n tmaziγt; maca llan wid i yesteqsayen γef umezruy-is; tameddurt-is d umecwar-is ameγnasan γef tumast-nneγ. Γef wakka ad neɛreḍ amek ara d-nsuk tiṭ γef yiwen i yefkan lğehd n wallaγ-is i tmentelt tuγdimt γef wacu mmuten aṭas. Kamal Buɛmara, d yiwen seg yizmawen i d-teğğa temnaḍt n Tmeẓrit i d-yezgan deg tama n umalu n Bgayet. Argaz-a ilul mi tezɛef tegrawla n tmurt-nneγ ass n 25 deg γuct aseggas n 1959. Ikcem γer uγerbaz i tikkelt tamezwarut aseggas n 1965. Sin akkin yerra γer uγerbaz alemmas n Sidi Ɛic. 03 n yiseggasen yekcem tasnawit n Debbih Crif i d-yezgan deg Uqbu. Ayen i yefka d lğehd d tγuri ssawḍen-t ad yawi akayad n lbak deg yunyu 1980, tallit ideg teḥma tefsut n Yimaziγen. Mi yekcem γer tesdawit, Mass Buɛmara, yeγra deg tsuddut taγelnawt n tfellaḥt (INA) i d-yezgan deg Lḥerrac (Lezzayer), anda i yeqqim ugar n 05 n yiseggasen s wayes i d-yeffeγ s ugerdas (diplôme) Ajenyur deg tussna n tfellaḥt ( Aḥric n tdamsa). Tayri-s i tmaziγt, tewwi-t ad yeğğ taγult γef wacu i yefka acḥal d aseggas i wakken ad d-yeḍfer abrid n tussna n tmaziγt. Dγa yella deg yimezwura i ixedmen tazrawt n nnig n turagt deg Tesga n Tutlayt d Yidles n Tmaziγt deg tesdawit n Bgayet s wayes i yesɛa lmajister deg tsekla n tmaziγt aseggas n 1995. Aseggas n 1996 yewwi-d agerdas n tezrawin talqayin (D.E.A.) deg INALCO, deg tmanaγt n Fransa (Lpari). Imi leɛtab ur t-id-nettader! Akken i das-yenna umedyaz, Buɛmara iwala dakken leqdic i iga deg tezrawt-is n lmajister ur yemmid ara, ihi iḥettem γef yiman-is ad yernu anadi deg tezrawt i iga akken ad d-yessekfel yiwen n umedyaz ameqqran aqbur n Leqbayel seg tattut Si Lbacir Amellaḥ. D tazrawt n Dukṭura iwumi isemma Littératude et société: le cas de Si Lbachir Amellah (1861-1930), un poète chanteur de Petite Kabylie. Ma nuγal-d s telqey γer tezrawt-a (la thèse), tella-d γef yiwen n umeddaḥ n Tmurt n Leqbayel i iɛacen deg tallit n unekcum arumi. Mass Buɛmara - γas tuget n wakud ideg yexdem leqdic-a yesɛedda-t deg Tmurt n Leqbayel (Bgayet)- aseqdec n usentel-a i wumi i d-yezga i lmendad Ɛebdellah Bunfur, yella-d deg temdint n Lpari aseggas n 2003. Dγa iwakken ad tt-yebnu d tazrawt, aselmad-a yefka seg tudert-is i uḥric-a n unadi ussnan ugar n 10 n yiseggasen. Γas zrin yiseggasen, yeɛteb wallaγ, terza-d lγella. S leqdic-a yesɛan azal meqqer, amassan Kamel Buɛmara yesnerna-d ixulaf i tsekla tamaziγt; am wakken i yeḥrez aḥric deg-s seg tattut, imi tasekla-ya, tella yerna mazal-itt deg timawit, ur tressi ara iman-is deg tira. Am wakken yefka yakan tudert i wawal n Léopard Sédar Senghor “Yal amγar, yal tamγart ara yemmten, d tamkardit i yettruγen!” D ayen ara yeğğen, s udlis-a n Kamel Buɛmara, amedyaz – acennay Si Lbacir Amellaḥ ad d-ibin, γas ulamma , d iseggasen-aya ur yettwbdar ara, ulac win yuran fell-as; ad d-yeffeγ γer tafat, ad γren fell-as medden, ad d-ğğen awal fell-as i warraw-nsen, ad yaγ amur deg tsekla n tmaziγt, s umata. Mi ara nesfeḍ aγebbar γef yiwet n teγmert seg umezruy-nneγ, amassan-a yuklalen leqder s leqdic-is ussnan, d win ara aγ-yilin d tallelt i tmuγli γer yizri, yebnan γef wawal d timawit, ladγa tallit n unekcum arumi i tegzi akken iwata, abrid ansa i d-nɛedda d wamek ara yili usirem i tikli γer sdat.\nDeg tesga n tmaziγt; Mass Buɛmara yesγer aṭas n walmuden : tanfalit, tira, tiẓri n tsekla, tasekla n tmaziγt ...atg. Ma deg twuriwin i yeṭṭef nezmer ad d-nadder:\nD aselway n usqamu ussnan n Tesga n Tutlayt d Yidles n Tmaziγt seg 1996 ar 1999;\nD ixef n Tesga n Tutlayt n Tmaziγt seg meγres 2000 armi tuber 2001;\nSeg useggas n 2005/2006 d imḍebber γef useqqamu n lmajister n tesga (tasnalmudt, tasekla, tasnilest);\nD aγella n usenfar CNEPRU Terminologies (amazighes) des sciences sociales et de l’éducation: traitements morphosémantique et sociolinguistique.\nMass Buɛmara d bab n umru, tira-s teğğa-d ixulaf deg unnar-a n tussna d tsekla. Dγa seg wayen yura ad d-nebder:\nTuγalin n uqcic ijaḥen, (tasuqilt n le Retour de l’enfant prodigue n André Gide);\nIlugan n tira n tmaziγt, d adlisfus i d-yexdem s tallelt n yselmaden-nniḍen n tesga, d aslugen n tira s ugemmay alaṭini, d ilugan s wayes tleḥḥu tesga n tmaziγt n tesdawit n Bgayet.\nYura-d daγ azal n 04 n tezmilin deg D.B.K Hommes et Femmes de Kabylie, iγef i d-yezga Mass Caker Salem d lmendad. Deg uḥric n tmedyezt:\nRe: Kamal Bouamara\nAzul le Mer 20 Mar - 18:14\nayamun le Dim 24 Mar - 17:02\nle dictionnaire de KAMAL BOUAMARA VU PAR IMYURA\nCREDIT TEXTE : imyura net\nPOUR EN SAVOIR PLUS : http://www.imyura.net/Timenza/tabid/57/articleType/ArticleView/articleId/623/Issin--asegzawal-n-Kamal-Bumara.aspx


timestamp: atn

url: =Awal ɣef IFLIS, seg isurifen-is imezwura ɣer isenfaṛen-is i d-iteddun – VAVA innova\nAwal ɣef IFLIS, seg isurifen-is imezwura ɣer isenfaṛen-is i d-iteddun\n10 décembre 2020 , Anza Tira\nIFLIS d acennay s tutlayt n teqbaylit n taddart n TSENNANT (Tigzirt). Ilul-d ass n 8 deg waggur n furar n useggas n 1970 deg yiflisen. Isem-is aḥeqqani Kamel UXENNIC (s tefransist Kamel OUKHENNICHE).\nIsurifen-is imezwura deg ubrid n ccna\nD ameẓyan yebda wul-is yettmil ar ccna akked turart n snitra. S snitra-ines tamezwarut yebda yeggar iman-is s annar n tẓuri s wudem unṣib d anaẓur; anda yebda icennu deg tmeɣriwin n d-yettilin di taddart-is akked tuddar n Leqbayel sumata. Maca tazarraɛt-nni n tẓuri yeɣlin deg wul-is, tegger iẓuran, temeqqi, tegemmu, teǧǧuǧeg deg ugama n uẓawan tewwi-t ar sdat nnig wayen akken yessarem si temẓi-s asmi yebda tikli snitra deg ufus-is.1 Deg useggas 1987, asmi yella yeqqar deg tesnawit, yesbedd-d tarbaɛt n ccna akked yimdukal-is yeqqaren yid-s, iswi-nsen d leqdic deg umussu adelsan n tiddukliwin. Leḥrara-nni d-yewwi d yimdukal-is ur teḥbis ara kan din, beggsen ruḥen ɛeddan-d di tedwilt n yicennayen uzekka deg umaṭṭaf wis sin.\nTalali n tarbaɛt Tind\nDeg useggas n 1993, tlul-d s wudem unṣib tarbaɛt i wumi fkan isem : TIND netta akked sin yimdukal-is Muḥend ḤAMI Mohand Hami d Brahim Ḥammam. Ssawḍen skelsen tasfift-nsen tamezwarut, azwel-ines « Siwa kemm-i-nni », d tasfift i hdan i Muḥend Uyeḥya; anda rran daɣen tajmilt i yineɣmasen akked tlawin Tizdayriyin yettwaɛelqen nnig ujajiḥ n tmes n udabu akked iḥeǧuǧa n rrebrab yesserɣayen deg ugdud. Xas akken d tarbaɛt tamaynut, ulac adellel, ur d-mmugren yiwen ad ten-yessebɣes di tallit anda rrebrab yessufeɣ-d tisuqas-is ɣef wid akk ara yilin mmgal tikta-nsen, maca tarbaɛt tbedd, tecna, tasfift-nsen tufrar-d di ssuq, tewweḍ tameẓẓuɣt n lɣaci, xas ma yella-d ustehzi si tama n uxxam n teẓrigt.\nAkemmel di ccna beṛṛa n tarbaɛt\nDeg useggas n 1999, yunag ar tmurt n Fransa, yeǧǧa tarbaɛt-is war lebɣi-s, maca ur yeǧǧ ara ccna d snitra-s. Iɣas di leqdic waḥd-s, yebda amεebbar deg yinig d wuguren i as-yezzin, xas akken yessaweḍ yessekles aḍebsi-ines waḥd-es azwel-is « Tifirellest ».\nTifirellest d azamul n yinig, yettruḥu yettuɣal gar tmura n umaḍal. Inig yuɛar mačči dayen isahlen, iseggasen ttemseḍfaṛen alarmi d aseggas n 2009, IFLIS yessekles aḍebsi-ines wis sin, azwel-ines « Nfan warrac ». D aḍebsi n 10 tezlatin, d win d-yettmeslayen ɣef yinig, uguren n yilmeẓyen akked wuguren tettidir tmurt aladɣa tamurt n Leqbayel. Deg-s yerra tajmilt i ucennay Maεtub Lwennas.\nS uẓawan-ines ḥlawen yezzuzunen, s imeslayen-ines lqayen yeččuren d taqbaylit IFLIS yerna yessufeɣ-d aḍebsi-ines wis tlata deg useggas n 2015, azwel-ines « Tajmilt i Nnuṛ » deg-s 10 n tezlatin. Nnur yellan d amdakel-is, Nnuṛ yellan d aselmad d ameɣnas. D tizlit ideg-i ccnan waṭas n yicennayen, yal wa yefka-d ṣṣut-is akken ad ticbiḥ tejmilt.\nASEFRU « TAJMILT I NNUR, ASELMAD »\nƔur-neɣ ur tefniḍ\nMazal ad tiliḍ\nA Mass n At Aɛmara\nNnur d azamul n Leqbayel\nNnur d azamul n yimeɣnasen\nS tektiwin teẓẓiḍ\nAẓru-inek i lḥiḍ,\nTebnid i ssur n tmazɣa\nS-yissen i d-terniḍ\nAr ɣur-neɣ tellid lebda\nYufrar am zzit ɣef waman\nTanemmirt i tinna i t-yurwen\nD tafat n Yimaziɣen\nAy awal yekkan deg wawal\nA Nnur ay udem n yimmal\nAy awal yernan awal\nA Nnur yegman deg wakal\nTamaziɣt, tamaziɣt, tamaziɣt,\nAr tufat ay imdukal\nAr tufat ay amdakel\nYecna isefra n Muḥya, Muḥya i iḥemmel si temẓi-s, yeḍfer lǧerra n uɣanib n tmedyazt-is. Di tliwa n uɣanib-is i d-yettagem isefra i tezlatin-is i wumi yeslusuy aẓawan atrar s wayes ttmeslayen akk imẓawanen n ddunit. Muḥya yekker-d syess, icennu taqbaylit-is. Yal tizlit ad d-naf deg-s ticcert n leqdic n Muḥya, yal aḍebsi nettmagar-it-id di tezlatin-is, yeslalay-it-id am wanza d-yessawalen, di yal tizlit yettuɣal-d ṣṣut-is.\nASEFRU « ASMI ARA D-YEZZI WAḌU »\nUr ten-ṛwint wallen\nDi lebḥer nerkeb\nDi teflukt n tirga\nAḍu i d-isuḍen\nAkk yid-s nedda\nAsmi ara d-yezzi waḍu\nYid-s ad d-neddu\nAsmi ara tekfu cedda\nAd d-nuɣal merra\n« Diplum » di lǧib-iw\nNwiɣ ad ɣelleteɣ\nAd ttuɣ laɛtab-iw\nTawwurt i ɣer dliɣ\nAd tafeɣ temdel\nMi zzher ur sɛiɣ\nAxir ad nerwel\nḤuccen-tt ɣef uẓar\nDeg-s a sserwaten\nZuɣren-tt ar yiɣzer\nNekni s yilmeẓyen\nUr nesɛi leqrar\nD acu i aɣ-d-yeqqimen\nAd ncerreg lebḥer\nSemmḥ-iyi a yemma\nḤader ad iyi-t-ɣucceḍ\nAṭas i t-ɛettbeḍ\nWwḍeɣ-d ar Lpari\nTamurt n tirga\nUfiɣ mmi-s n ɛemmi\nD amɛellem n lqahwa\nD acu ara tesweḍ\nNniɣ-as : « awlidi\nUla deg-i tḥawteḍ\nIɣimi n lqehwa\nNekk ur tennumeɣ\nD laẓ i lluẓeɣ »\nYenna-k : « ixeddim\nUr cukkeɣ ad tafeḍ\nMa ur « tettkunsumiḍ »\nXas ruḥ ad tefɣeḍ »\nAsmi ara tesɛuḍ lullu\nYid-s ad d-nelhu\nAsmi ara tebeddel fell-ak\nUɣal-d ar dada-k\nAsmi ara tesɛuḍ « l’euro »\nAsmi ara d-iferreǧ  fell-ak\nIFLIS ur yeqqim ara kan din, xas uguren yezzin i yicennayen zzin-as ula i netta, uguren usiẓreg yettruẓun ifadden n yinaẓuren, yessefcalen ifadden n wid iqedcen, IFLIS, yerna yessufeɣ-d aḍebsi-ines wis rebεa, deg useggas n 2018, di tmurt n Fransa, azwel-ines : où va le monde. D aḍebṣi n 16 tezlatin yeččuren d isentalen igreɣlanen, deg-s llant tezlatin s tutlayt n tefransist anda d-yezzi i umaḍal deg wayen akk iḍerrun di ddunit ass-a akked tedyanin n rrebrab i yeḍran di tmurt n Fransa, ad naf tizlit : où va ce monde, « tragédie, je suis kabyle, Paris. Paris, novembre 13… d waṭas n yisentalen nniḍen icudden ar tmurt n Leqbayel d teqbaylit, uguren n tmetti, tayri d twennaḍt… ad naf : dda Meẓyan, nnan-iyi, tamurt-iw, a ssimra, tirga mxalfa, tiwizi, tadukli, yemma\nAsefru « yemma »\nAyen truḥeḍ ?\nTruḥeḍ a yemma ɛzizen\nAcu d iyi-d-yeqqimen\nDayen ur kem-ẓẓarrent wallen\nYeggra-d d ilem umkan-im\nLimmer imeṭṭi d-yetterra\nFell-am ad ruɣ i lebda\nLebḥer ad t-terkeb tawla\nAd iluɣ seg yimeṭṭawen-iw\nRuḥ … a tinna ɛzizen fell-i\nRuḥ … iɣsan-im di rreḥma\nRuḥ…  mreḥba s tikci Rebbi\nRuḥ… staɛfu tura\nA yemma ɛzizen…\nUlac ayen icban ɣur-m\nAcḥal ɛziz yisem-inem\nMeqqar, ẓẓay lxir-inem\nLǧennet-iw ddaw uḍar-im\nAm rrezg-is win mi d-teɛfa yemma-s\nUr yettidir s ndama-s\nYal ass yesbur talaba-s\nAd t-temneɛ i yir taswiɛt\nTizlit tragidé cnan deg-s rebεa icennayen igreɣlanen yella gar-asen : Pajaro Canzani n tmurt n Uruggway yecna s tespenyulit, Ruby Landeenn n tmurt n Kalifurya tecna s tegnizit, Sebka n tmurt n Fransa yecna s tefransist. Am yal tikelt, IFLIS yessikiy imẓawanen yetwasnen deg wumaḍal akken ad iseggem akken ilaq tizlatin n uḍebsi-ines; yessemlalay-d ula d icennayen d trebbuεa n tmurt Leqbayel, am wakken yuɣ tannumi; dayen ara d-naf di tezlit tadukli anda tecna terbaεt n tlawin tiliwa akked umedyaz Murad BAKIR.\nD aḍebsi ara d-yeffɣen daɣen di tmurt deg waggur-agi n yebrir s uzwel : « A SIMRA » di teẓrigin » IRATH MUSIC. Deg-s ad ddunt kan 12 n tezlatin, gar-asent : dda Meẓyan, nnan-iyi, tamurt-iw, a ssimra, tirga mxalfa, tiwizi, tadukli.\n-« Siwa kemmini » yeffeɣ-d deg useggas n 1997\n-« Tifirelest » yeffeɣ-d deg useggas n 2004\n-« Nfan warrac » yeffeɣ-d deg useggas n 2011\n-« Tajmilt i Nur » yeffeɣ-d deg useggas n 2015\n-« A simra » yeffeɣ-d deg useggas n 2018\n« Ahruhu » yeffeɣ-d deg useggas n 2011\n« UR nessussum ara » yeffeɣ-d deg useggas n 2012\n« Arrac » yeffeɣ-d deg useggas n 2013\n« Ad yezzi wadu » yeffeɣ-d deg useggas n 2014\n« Tajmilt i Nur » yeffeɣ-d deg useggas n 2015\n« Ad anruh » yeffeɣ-d deg useggas n 2016\n« Novembre 13 » yeffeɣ-d deg useggas n 2017\nYettheggi tizlit l’klip azwel-ines « tagrawla » d-asebter ɣef umezruy n tmurt-nneɣ.


url: =ANWA IZEMREN AD ITTU ? | Idles Magazine\nHome / Addar / Asemɣwer i Nbark U Lεerbi / Sya d sya / ANWA IZEMREN AD ITTU ?\nANWA IZEMREN AD ITTU ?\n— January 8, 2019 0 159\nCfiɣ amzun d iḍelli, umi d-nerzef ar ɣurk nekk d imeddukkal seg Dades ar Melleɛb. Tagara n useggwas 2010. Teffeɣd-d seg usegnaf . Tedrused. Ulac tasafa . Iɣnan ay s tesmussud ifassen-ik. Gar aṭṭan i k-yewwten, ikkes dgek uggar n uzgen. Anect lli d azagur ittawey waḍu, laḥ-t. Maca, meqqar termid, teḍfurd učči n isafaren iggudin, taḍṣa d uzmumeg ur ẓin ara d wudem-inek. Tayri teksid i tudert d tameqqrant.\nCfiɣ amm is d assanḍ. Tennid-aneɣ is d-tekkid imi n tmettant. « Dɣi beddiɣ, ttetteɣ, sseɣ aman, tamayt i wakuc » ammu ay d aneɣ-tennid s kigan n taḍṣa ɣef wudem-ik. Neqqima akidek g tneṣriyt illan g tsefri tis snat. Illa baba Ɛli, yemma Ɛedju d watmaten-ik d wiyyaḍ gguten. Tsemderzed -aneɣ kigan.\nCfiɣ d ur nniɣ ad ttuɣ. Tettamẓed awal aked memmis n ɛettik. Ḥasan ikka itteg asileɣ-nnes g teplumbit. Ittiri kigan aman. Nseqsa-t ma ay d igan tawuri nnes, irar-aɣ is issen ad ibrunci aman, yettales-aɣ mamek ittegg… tseqsad-t :« ima aman irɣan ma rad asen-tegd ad ten-tebruncid ? ». Nebbaxxi s taḍṣa. Nettu iɣenka-nnek.\nCfiɣ nemmeslay ɣef isenfaren-nnek lli d-immalen. Atwil d-ikkan abrid. Taɣuri d unafag i k-izedɣen ad tesmded tiɣuriwin timattayin, ternud g tussna-nnek. Tesmuttuged i deffer yiɣenka. Amnus n ugdud amaziɣ ur k-iffiɣ awed yat tusdidt g tudert-nnek.\nCfiɣ, deffer tuɣalin-nneɣ ɣer Dades, umẓeɣ abrid ɣer Agadir, mani seg d-teqqar tesdawit. Kra n wussan sissen, uɣalen-nn imeddukkal ar ɣurk, Bucfer, Ɛmer amaziɣ aked Meṣṭafa. Ulsen-iyi is k-inn ufan tbeddid, tejjid, tenkerd tmund-idsen ɣer Merzuga. Tezzrim yan yiḍ ur ittwattun. Cfiɣ, immer wul-inew kigan. « Ulac asurdu adday semdeɣ ikayaden ad nn-rzuɣ ar ɣurek », ay d nniɣ i yiman inew.\nCfiɣ amzun tameddit izrin, tizwuri n yennayer 2011, inyadda uneɣmis nwis aneɣ-tezrid, teddud s anda ur d-nettuɣal ara. Cfiɣ nemmer aked imezrawen llig numeẓ is d bahu, is d tikerkest ay d tamettant-nnek. Kuyan inna mamek ittegg ad immet unaẓur tta isul imeẓẓiy. Nessisten iman nneɣ, matta umdan-ad iɣiyen ad iskirkes ɣef wayyaḍ tta isul idder ? Matta uswir-ad iwḍen imaziɣen allig mmeksanen garasen, rbun acengu, rbun awal nnes, babben isnayen nnes, felsen g tmunnaḍ-nnes ? Tecnid yad « seg talliɣ n Yugerten ay d ur nuliy ».\nCfiɣ nessawal aṭas ɣef tezlatin nnek. Gguten willi d tilli d-tesfafad s iwaliwen-nnek knanin , d ugerḍ-nnek azedgan. Llan wid ur irin ad tecnud ɣef tayri. Amm is tga tayri agar. Amm is izmer umdan ad yedder min tayri. Kra yenna maɣ ad tettirird s tneglizt d tefransist. Amm is iga abekkaḍ ad tirired tayri s tutlayin akkw n umaḍal, tecnud isental nna trid s tebridt nna tertid i yiman-nnek.\nAr ass-a suleɣ cfiɣ. Cfiɣ mi d-yelkem gar aneɣmis n tmettant nnek. Awed yan ifelsen. Nenna akkw d bahu, tikerkest irwasen tamezwarut. Macc « tikkelt-ad ur d bahu ! Ikka-d uneɣmis ɣur ayt uxam nnes», ay d inna yan umezraw. Tbeṛṛem-issi tadduyt . Ddan isalan n tmettant deɣya. Ar akkw sawalen medden, ar steqsayen, is temmutd ma d is tettwanɣad ? kuyan ar d-isrus anzaten nnes. Naɣul nules tiɣri i ulɣu tessafeɣd, dat ad teddut, mi tgid azwel : « anwa izemren ad ifek iriyen i uselway n Saɣruband ? », ula d keyy tsistend.\nCfiɣ i wussan g tellid g usegnaf n Tmesna, ittuga-ak uṣirum ikifen kigan n wussan. Matta wa neɣ ta izemren ad iqdec gar asekkir ? tettwanɣad neɣ ur tettwanɣad ur d aseqsi. Aseqsi ameqran tura : matta keyy ? ma ay d ur k-issinen ? Ma ay d ak-irtan tatut ?\nCfiɣ is ɣriɣ g kra n teɣmert :« wa isran yajj-d kra n twuri iẓilen ur isri ». Ula d keyy tudfed tarabbut n wid ɣef yenna dda Lmulud : « yella welbeɛḍ ulac-it yella ». Γas ur telli tfekka-inek garaneɣ, atan tellid s maṛṛa min tennid. Sa n iseggwasen deffer amuddu-inek, aqel-aɣ nsul necfa i wudem-ik, neḥsa tizlatin-nnek. Nbedder iwaliwen-nnek kigan n tikkal. Nettaf daysen tiriritin i isistanen -nneɣ.\nCfiɣ is tebḍa tmettant-nnek ula d imezrawen n tesdawit. Azgen ira ad ak-ittug usemɣer, azgen nniḍen yugi, ar ittini ma s d keyy ur tgid seg umussu. Ur tgid ameɣrus -nnes, ula tgid anaẓur -nnes. Cfiɣ is ɣunzaɣ iwdan amm wi.\nIh, keyy d anaẓur ittnaɣen s tezlatin d uẓawan, amezruy ad fellak icfu. Tettwanɣad neɣ ur tettwanɣad, tamettant-nnek tessemdez icenga n timmuzɣa, icenga n tlelli, icenga n wuddur d tirrugza. Medzen ɣalen is d ad teddud, tawid yidek tiktiwin-nnek. Medzen ɣalen is d ad mmten isenfaren-nnek. Medzen ur dmin ad d-fafan ifeddamen ḍfuren abrid-ik. S manaya ur izmir yan igan ilelli ad k-ittu. Ayelli tettinid isul yuccel ad ittyawenna. Amya ur infil seg ma ay d temmuddid. Agdud yuser ma ay d fellas isawalen. Tizlatin-nnek sulent da fellaneɣ sɣuyyunt. S manaya issefk ad iniɣ nwis ur temmutt.\nCfiɣ melmi tecnid ɣef id Muḥa, ma ay d akkw igan Muḥa yenna netta, iburez ad fellas tecnud keyy d ameddakkwel n kuyan, tgid win kuyan ur tsemyallad inger iwdan imeẓlad mi ttyakaren izerfan d imuren. Tizlit-nnek ɣef Umasin d memmis n umɣar ur tettwattu. Teddid s sin imalas tenker tegrawla g Tunes ammi s ak-sellan tcennud : « Nekrataɣ s tegrawla ». Imik tenker g Libya. Druɣ tenker awed g tmurt n Umeṛṛuk, mer d is inna udabu han tamenḍawt tamaynut, han tamaziɣt d tunṣibt… isfesta s tkerkas tanekra n ugdud. Maɣ ur d keyy ay d icnan : « aɣyul bu tmezyin » ?\nAr ass-a sul cfiɣ ɣef usemmektey amezwaru i tmettant-inek, kkumraw n wussan deffers. Mmaggaren imaziɣen g imedɣeren. Gguten winna d tinna isawlen. Kra s tmaziɣt, kra s tefransist, kra diɣ akkw s tserɣint.\nCfiɣ sul, yan useggwas deffer amuddu-inek aneggaru mlalen-d medden anda iɣrem-nnek, tteggen tafaska s tmelda n usemmektey i tmettant-nnek. Aseggwas-ann gan-t tama n iɣrem azayku. Ttasen-d inaẓuren seg yal tamnaḍt. Aseggwas wis sin amm umezwaru, medzen iwdan nnan Nba isman-aneɣ diɣ, ihi ur isri, aseggwas wis kṛaḍ imkinnaɣ, innerna umdaz, meqqar d tamettant i ten-isemmgrawen…\nAnwa izemren ad ittu aseggwas wis kkuẓ ? umi d-yus Ukli-Ddi (Akli-D) seg Fransa. D azwaw icnan ḥma ad ur k-nettu. Yaɣ ula d aḥidus, immer kigan s tmatarin n timmuzɣa isulen ddrent g unẓul ugmid ….\nAseggwas wis semmus awaren assikel-nnek war tuɣalin, idda-d akkw Mass Uleḥlu, yan seg inaẓuren imeqranen, ula d netta yamu g wid yugin ad ittu. Maka tikkelt-a assemɣer n tmektit-nnek illa g yan Usensu g Imedɣren. Manaya ur issusem kigan n iwdan, xsen tama n uẓekka-inek. Aẓekka-inek s tserɣint i-t-nura, amzun temmuted g umennuɣ ɣef uzuzzer n usged awqurayc…. Ssurf-aneɣ a Nba, nezgel g umur-nnek, ur neḍfar abrid-nnek, ur nweqqir imenzayen-nnek, keyy innan s ugerḍ anaḍfad : « ad ẓẓalleɣ i wanna riɣ, ur reẓẓaɣ nekk ula kniɣ, qad qqimeɣ d amaziɣ ».\nAseggwas wis sḍis, g Tinejdad ur yaggugen ɣef Melleɛb ɣas drust, mmegrawen wid akkw tid k-yettirin. Seg Tizi-Wezzu usan-d inaẓuren Tiɣri Uẓar…\nCfiɣ ibbireh wul-inew ! Ku aseggwas ad d-asen izwawen ad ssimɣuren iman-nnek, ssidiren tamektit-nnek. Targit n ku yan ad d-ttasen imaziɣen seg yal tamnaḍt n Tmazɣa. ih ad d-asen Ilibiyen, Iwtunsen, Imuhaɣ… asen-d awd Iṛumin ula Udayn, Icinwiyen d Iwerrusen, Cegg d anaẓur amaḍlan, amennuɣ-inek d alsan… Maca… Maca…\nMaca, s unnirey, seg useggwas wis sa ḍart tmettant-nnek, NETTU-K. Aṭṭas degneɣ ur ltiɣen ara g tmesmunt ittuskan ɣef yisem-ik, kigan degneɣ ur bezzren ara i tmesmunt ad teg tiwuriwin illan g uswir… Is d ad nessfeld i tezlatin-nnek ay d igan nessader-k ? is d ad neg tiwlafin tama n uẓekka-inek ? Is d ad nzuzzer tiwlafin idek-nga kudenna teddred ?\nAwdyan iɣiyen ad k-ittu. Maka nekwni nettu-k. Izennef ussemɣer-nnek fellaneɣ. Nekkwni d imeẓlaḍ. Ur nli adrim. Ur nli tikti. D iẓawaliyen n tkeccit. D imeḍray n yiɣef. Ur d tidet aya ! Assemɣer-nnek ur izennef, ur igi tamukrist. Tegraw-iyi takunt . Awissen mayed yaɣen settawil allig k-inɣa tikkelt nniḍen ? Nekkwni ! ! ! Ur d awdyan nniḍen. Ur degneɣ tiɛeẓẓit. Iggut-aneɣ wawal, iliḥ-aneɣ tiɣrad. Ur nuklal inaẓuren k-irwasen, ur nɣiy i tumayt n isefra tɣennjed, imeẓɣan-nneɣ tteḍurḍuren addag immenqer udinan-ik, tiṭṭawin-nneɣ ttederɣalent addag tbeddit, tsitteyd ifassen-nnek s igenna ar tettinid « Abrid ur illi s adrar, ur iɣri xes memmis n umɣar ». Ar nettgalla tihuḍawin iha bahu , ar izrey ubrid, yawḍ usidd, nnurẓmen isegnaf, neṭṭes, ar nettini tanemmirt i wakud, nekkwni akkw d tarwa n umɣar, tudert tazegrart i umɣar…\nAnwa yusin taɣtest i tatut ? Anwa ur irin ad ttmunen iwdan ɣef uẓekka-inek ? Anwa ur ixsen ad tidir trabbut n Saɣruband ? Nekkwni ! Ur d awdyan !!!\nSimmal nessiggug assemɣer-nnek ɣef yiɣrem-ik, simmal nettiggug ɣef usmekti-inek. Simmal nettettu-k a Nba, simmal nettettu tizlatin-nnek. Simmal nettettu tizlatin-nnek, simmal nettettu iman-nneɣ, minzi cekk tecnid fellaneɣ. Awissen is d ad nfafa imal ???\nQqim di talwit a Nba.\nTaza, 25, 26 ṭuber 2018.\nAḍris d tmawalt-nnes s PDF: Nba(1)\nTagged with: Baha Mansoub, Nbark Oularbi\nPrevious Article NESSAR TINAṬFATIN AKW D TMARẒAGIN\nNext Article Nbark Oularbi « IL EST DE NOTRE DEVOIR DE RÉSISTER ! »\nTudert tar anamek, tudert tar tilelli\nKigan n tsutiwin ayed tucckit ammas n isaffen d waqqiwen izwan, ar tettinigt anamk i tudert-nnek ibberwin amm waman iṛekkiẓen ig negyen isaffen g wayyur n ɣuct. Temmuddit s tuggugt ula anmila. Teẓrid azaɣar, tezdeɣt Tiniri, tuwned i udrar, tezgert ill, tekkid timura n imellalen d wungalen. Testarad, temsagard…\nTajmilt i Caca: Rreẓ ṭṭabu ad d-teffeɣ tfukt !\nBḍan imaziɣen ɣef sin, wid istin ad gen ka yaḍen, d wid istin ad qqimen d imaziɣen. Imeggura ddeɣ diɣ bḍan ɣef sin, wid istin ad ttnaɣen ɣef tɣawsiwin n wiyyaḍ, d wid istin ad ttnaɣen ɣef tmentilt nnsen. Imeggura ddeɣ diɣ bḍan ɣef sin, wid istin ad ttnaɣen ɣef tmentilt nnsen s tutlayin nniḍen,…\nIwda-k ttetterd g iberdan, kker ad tettered izerfan-nnek i uwanek amxib ! Kudenna tewwet taɣart tamazirt n Teɣbalt g tseggwin n Tazarin g iseggwasen imeggura n tasut izrin, zellɛen imezdaɣ n Teɣbalt ar ttettren g wasif n Dades, win Imgunen, win Tdeɣt d tseggwin yaḍen ur ɣifsent ssineɣ. Addad ddeɣ amxib ur ikki kigan acku…\nTiɣjedt n Mass SUGAN\nUr djin immir Mass Sugan aked tɣeṭṭen-nnes. Ar tent aha izella s yat tmamkt ; da ttebbint tagatut, g yat tifawt iɣudan, amẓent abrid ɣer adrar . Dinnaɣ da tent-ittetta wuccen. La tayri n Mass-nnsent Sugan, la tawda seg wuccen, awdḥaḥ ur tent-yujji ad qqiment. Waqila d tiɣeṭṭen timzurag , ttexsent azwu igguten akkw d…\nNbark Oularbi « IL EST DE NOTRE DEVOIR DE RÉSISTER ! »\nVoici le texte intégral d’une interview inédite qui m’avait été accordée le 6 novembre 2007 par Feu M’bark Oulaarbi, le leader du groupe Saghru Band disparu en 2011. Je lui avais demandé de répondre à quelques questions alors que je préparais un article sur la nouvelle génération de chanteurs engagés…\nNESSAR TINAṬFATIN AKW D TMARẒAGIN\nAddag ilkem uzmez n wukus n uzemmur da d-nkettey tizlit n Taṭfi n uzemmur nna nessar nek d yigellin n Nba Saɣru ; is tga akud n tassast d tareɣdemt, da d-nkettey tizlit n Ulac Smaḥ nna nessar nek d Nba d Uleḥlu ɣur d-nugem anya. Nessar d Nba…\n“NBA !”, asefru n Tin Hinan Zelmaḍ\nNba d-aterrasIca tudert-nnesNba d-ameqwranIca idammen-nnesYusi-d ad yirirIsiwel ɣef unezwumN Umaziɣ igellinSsatmen abda s irIqqim aha d-amnir !Ur ičči xes abazinAreḥḥal idda s uzir.Tamara g yidurarDa ti-teẓẓad yamumNba d ilelli lebda dAmaziɣ yini : « Riɣ ad iliɣAdɣar inu g wakal ».Isawel ira ad yidirTidir-d a yamaziɣG ubrid n tnumiNɣan-t,…\nHuit ans déjà sans Nbark !\nIl y’a 8 ans disparaissait Nbark Oularbi, leader du groupe Saghru Band. Sa mort a provoqué une onde de choc dans tout le pays et dans la diaspora. Ses chansons sur l’amour et la révolution et sa voix forte accompagneront tous ceux qui se battent pour la liberté et…\nNbark Ulɛerbi : Tam n iseggwasen n ifesti !\nTam (8) n iseggwasen aya ɣef immut igellin n Nbark Ulεerbi. Tamettant-nnes terwi akw imaziɣen. Irir-nnes, abanuq-nnes (voix forte) d tezlatin-nnes ɣef tudert d tegrawla sulen ddren g imeẓɣan d twengimin n medden akw iran tilelli, izerfan d yimal izeddigen. Tamettant n igellin n Nba terẓa tarabbut « Saɣru…\nAnaẓurAnumidAsafar LIHIAtwilAzergiAzerguiBaha MansoubBARBI D WALES IMEDREGDDIΓIdlesIDLES MAGAZIneIzlanIṭijKarima AḤEDDADKarim AKKUCLihiLḥu AZERGIMatoubMEDZAT ALTUMouloud MammeriMuhand SaïdiMUHEND SAIDIMuḥend SΣIDINbark OularbiNIKṬAMMIRroman amazighroman berbèreRrifSaghru BandSalem ZINYASaεid SIFAWTafilaletTajmiltTamaziɣtTasedna d-iggzen seg udrarTasγuntTAYRI ICEḌḤEN X TMESSITAΓENJAT N WEΓRIBTIDETTinejdadTUDMAWIN N YIWEN YIḌungal amazighzafzafiΣumar DERWICḤMA AD IXREQ


url: = Hiṛun neγ tudert n uṭiran\nYenna-yas Hiṛun : "Zwar ad k-d-meslayeγ γef tudert n win igelden akka am nekkini, riγ ula d nek ad iyi-d-temeslayeḍ γef tudert n win yettwagelden, am keččini.\nYenna-yas Simunidis : «D acu ara k-d-iniγ, a Hiṛun, γef tudert n win yettwagelden ? Ma yella meslayeγ-ak-d γef tudert-inu, ad ak-iniγ d akken ssneγ d acu iyi-d-igellun s zzhu, ssneγ d acu iyi-d-igellun s tnuγni. Zzhu d tnuγni ttasen-iyi-d tikwal di tγawsiwin ttwallint wallen, tikwal di ṣṣut n wayen i wumi ssellen imeẓẓuγen, tikwal deg wayen ttnalen ifasen, tikwal di lbenna n wuççi d tisit, tikwal deg uduṛ(1) n tγawsiwin, tikwal diγen di tayri. Ha d zzhu, ha d tanuγni. D tignatin. Ma yella d asemmiḍ d lḥammu, taẓeyt d tefses, teṛzeg d tiẓeṭ, taγert d tefsugt, wigi-nni meṛṛa ttḥulfuγ-asen s tfekka-inu. Yal tikelt m ara sen-ḥulfuγ, allaγ-iw ifeṛṛez gar-asent. Ifeṛṛez s wacu iyi-d-tgellu yal taγawsa, ma s zzhu neγ s tnuγni. Ifeṛṛez ma yella teduskel(2) tγawsa neγ tesgel(3), ma yella telha neγ diri-tt. Tignatin, ttḥulfuγ s yiman-inu, tignatin s tfekka-inu. Llant diγen tegnatin, ttḥulfuγ s yiman-inu d tfekka-inu γef tikelt. Zemreγ a d-iniγ, a Hiṛun, d akken ula d iḍes, tikwal igellu-d s uḥulfu yelhan, tikwal s uḥulfu n diri. Maca m ara yi-d-yeglu s uḥulfu yelhan, ur ẓriγ ara ayγer, ur ẓriγ ara melmi, ur ẓriγ ara amek. Di temsal-agi, a Hiṛun, ulac d acu i ssneγ. Wehhmeγ maḍi amek armi iḥulfuyen-agi n yiḍes mgaraden γef wid n takayin. Tikwal lfeṛḥ n yiḍes irennu-d γef lqeṛḥ n takayin, tikwal diγen d lqeṛḥ n takayin i d-irennun γef lfeṛḥ n yiḍes. Akken k-d-nniγ llina, d tignatin. »\nNuṭat : 1) Uduṛ : odeur, du latin odor. 2) Duskel : être difficile, du grec Duskolos. taduskelt : difficulté. 3) Sgel : faciliter. Tasgelt : facilité.\nYenna-yas Hiṛun : «Si tama-inu, a Simunidis, ur tuffiḍ d acu i ssneγ nig wannect-agi i d-tenniḍ akka. Nek a k-iniγ kifkif akk imdanen. Akka i s-d-tecfa yemma-s n ddunit. Kifkif akk ayen i ttḥulfun d wamek ittḥulfun yemdanen, am wid igelden, am wid yettwagelden. Nek, ad k-iniγ, a Simunidis, deg wannect-agi, ur temgarad ara tudert-nnsen. »\nYenna-yas Simunidis : "Nek a k-iniγ, a Hiṛun, ddunit n win yettwagelden d win igelden mgaradent. Mgaradent di zzhu d tnuγni, imi γef akken ttwaliγ, uffiγ d akken win igelden, zzhu-ines muqer annect muqret tnuγni n win yettwagelden, ma d tanuγni-ines meẓẓiyet annect meẓẓi zzhu n win yettwagelden. "\nYenna-yas Hiṛun : "Mačči akkagi i tella, a Simunidis, tewwi-yak-d a teẓreḍ d akken zzhu n win yettwagelden yiff zzhu n win igelden; akken ula d tanuγni, ttif xiṛ tin n win yettwagelden tin n win igelden."\nYenna-yas Simunidis : "Yewεeṛ akken ad amneγ ayagi d-tenniḍ akka, a Hiṛun. Ma dγa s tidett yella wannect-agi i d-tenniḍ, acimi ihi imdanen rran akk ad-uγalen d iṭiranen ? Acimi ḥaca imdanen i yzemren i yettuγalen d iṭiranen ? Acimi diγen agad yettwagelden ttrin akk ad gelden ?"\nYenna-yas Hiṛun : "S Dzus(1), a Simunidis, ar akka i yetella. Yerna tura ad a k-d-begneγ ayen akka k-d-nniγ. Tazwara, ad k-d-bduγ awal γef tmuγli, imi llina d kečč i d-ijebden awal fell-as d amezwaru. Γef tγawsiwin ijebden tamuγli-nneγ i γef riγ a k-d-bduγ awal. Imi ma yella nmeyyez i taluft-agi n tmuγli, ad anaf akken wid-nni igelden, neγ iṭiranen, ur ṭṭifen ara deg-s amkan yelhan. Imi win yettwagelden yezmer ad yinig ticki i s-yehwa. Ma yella tγawsa yuklalen tiẓri tella di tmurt nniḍen, tegra-yas-d kan ad yinig akken ad tt-id-iẓer. Ma yesla tella tmeγra anda nniḍen, tegra-yas-d kan ad yinig akken ad yikki. Degmi i k-d-tewwi akken ad teẓreḍ, a Simunidis, d akken win igelden, neγ aṭiran, netta, ur yezmir ara ad yinig melmi i s-yehwa. Ur yezmir ara ad yinig, ad yeğğ lecγal-is, imi ur yezmir ara ad ten-yettkel γef wiyiḍ. Aṭiran, yettagad ma yunag, ad s-iṛuḥ wetṛun-is (1). Ẓriγ triḍ a d-tiniḍ dagi d akken aṭiran ur yuḥwağ ara ad yinig, imi yezmer ad yaf akk ayen ira deg wexxam-is. Ẓriγ diγen triḍ a d-tiniḍ d akken s kra n wayen yelhan, yettaweḍ-d aṭiran γer wexxam mebla ma yunag. S Dzus, a Simunidis, ar annect-agi akk ar yella. Maca zzhu d-yettasen γer wexxam n uṭiran, γas akken qlil, yettselik-it akken ur yesw' ara."\nNuṭa : 1) Dzus : Zeus, du grec Zeos. 2) Atṛun/Itṛunen : trône(s), du grec Thronos.\nYenna-yas Simunidis : "Atan, a Hiṛun, a neg akka tettewtem di tmuγli. Ara teqqareḍ d akken s iṭiranen, ur tezmirem ara ad ttwalim ayen i wen-yehwan, melmi i wen-yehwa, maca, kunwi, s wid igelden, ur tessellem ara i yir ṣṣut. Tsellem ḥaca i lmuziga yelhan d wawal aẓidan. Ur tsellem ara i wid yesfuttuyen deg-wen. Werğin teslim i rregmat, imi yiwen mačči yezmer ad ken-yergem neγ ad issuγ fell-awen. Nek, dagi, a k-iniγ, a Hiṛun, ay arezg-nnwen !" Yenna-yas Hiṛun : "Amek almi d-tenniḍ anect-agi, a Simunidis? Teẓriḍ d akken aṭiran ur yezmir ara ad yamen wigad t-yettcekkiṛen, ladγa m ara illin zdat-es. Imi wigad-agi, ugar deg-sen, ammer a s-afen abrid, ad t-kksen. Amek i triḍ sakkin aṭiran ad yefṛeḥ m ara isel i wid t-yettcekkiṛen, imi yeẓra d akken ttnadin kan ad t-seγfalen ? - Yessen-iten. Yeẓra ur t-ḥemmlen ara. Yeẓra skiddiben kan fell-as. Yeẓra ttnadin kan ad awḍen taγawsa-nni gubṛen γer-s."\nYenna-yas Simunidis : "S tidett, a Hiṛun, acekkeṛ yelha kan ma d-yekk γer wemdan ilelli d wemdan yelhan. Maca yella wayen i deg tifem, kunwi s widak igelden, widak yettwagelden : wagi d lfeṛḥ tettafem deg učči d tissit. Γef akken ttwaliγ, ulac win itetten neγ itessen sennig-nnwen neγ axiṛ-nnwen."\nYenna-yas Hiṛun : "Ẓriγ ad iyi-d-tesiwḍed γer wannect-agi, a Simunidis. Ẓriγ aṭas i s-yeqqaren d akken iṭiranen, neγ widak igelden, tetten ḥaca ayen yelhan, tessen ḥaca ayen yelhan. Sliγ qarren-as lγaci d akken wid-nni igelden ugaren γer-sen wučči d tissit. Degmi s-ttγilen wagad yettwagelden d akken ayen yelhan, d ayen qlilen. Γur-sen diγen, γer wid yettwagelden, ayen qlilen yif aṭas ayen sεan di teṛba-nnsen. Atah γef acu iḥemmlen wagad yettwagelden ussan n tmeγriwin, imi di tmeγriwin, tetten, tessen akken iwata. Maca d acu ara ireğğu uṭiran di tmeγra ? Γer-s, netta, yal ass d tameγra. Ṭabla-ines tezga twerrek d učči d tissit. Degmi γer uṭiran, ussan akk kifkif-iten, d tameγra neγ mačči d tameγra. Rnu di temsalt n uggani, nek ad k-iniγ, a Simunidis, axiṛ win yettwagelden win igelden. Ayγer ? Win yettwagelden yettgani tameγra, yessaram ad yečč deg-s ayen yebγa; maca win igelden, netta, ur yettgani acemma. Degmi aṭiran ur yessin ara lfeṛḥ n uggani, imi yezga yeṛwa. Yerna akken qarren, m ara yagar lxiṛ, teshel tawant. Nekni, s iṭiranen, mazal ara naẓ γer ṭabla, d ayen neṛwa. Učči d tissit, degmi akken ugaren fell-aγ, uγalen ur sεin ara lbenna, uγalen ur aγ-sefṛaḥen ara. Win yettwagelden, winna, deg wakken icedha ad yečč ayen yelhan, ad tafeḍ ass-nni n tmeγra igellu-yas-id s waṭas n lfeṛḥ. Nek ad k-iniγ, a Simunidis, amen-iyi, učči d tissit, s tidett γer-sen lbenna, gellun-d s lfeṛḥ, maca ticki kan i ten-icedha wemdan."\nYenna-yas Simunidis : " Maca, a Hiṛun, ṭabla yeččuṛen tjebbed ugar n ṭabla i deg qlil wučči d tissit."\nYenna-yas Hiṛun : "Teẓriḍ d akken, a Simunidis, m ara tagar tγawsa, ur teseḍmaε ara."\nYenna-yas Simunidis : "S tidett, yella waya. "\nYenna-yas Hiṛun : "Ammer ad tγileḍ d akken wagad igelden ttazalen ugar wid yettwagelden γer ṭabla m ara d-tres."\nYenna-yas Simunidis : "Xaṭi. Nek ad k-iniγ, a Hiṛun, win igelden, deg wakken yugar fell-as wučči, s leεggez i iteddu γer ṭabla."\nYenna-yas Hiṛun : "S tidett, a Simunidis, γef ṭabla n win igelden yella kulec : llan iseqqiyen meṛṛiγen, llan wid qeṛiḥen, llan wid ṛzagen, llan wid semmumen, llan diγen wigad nniḍen."\nYenna-yas Simunidis : "Yerna annect-agi akk dirit i tezmert n wemdan."\nYenna-yas Hiṛun : "Yerna yessefk diγen, a Simunidis, ad teẓreḍ d akken ma yella di lqut n iṭiranen llan wannect-agi n isufar, nettara-ten akken ad neqqed ccehwa-nneγ, tinna akkenni tesseḥfa tiẓeṭ. Imi, ẓriγ nekkini, am keččini, d akken ticki yelluẓ wemdan, ur yeḥwağ ara isufar-agi meṛṛa di lqut-is. Akken qaṛṛen : "Asafar akk yelhan di lqut, d llaẓ."\nYenna-yas Simunidis : "Neγ iṛuma-nni (1) tettaram i tfekka-nwen, nek ad k-iniγ, a Hiṛun, d akken imdanen-nni yezgan γer ijufaṛ-nnwen, widak-nni ttfarasen rriḥa-nnsent ugar-nwen. Degmi iyi d-yettbanem s iṭiranen am winna akken yeččan ticert; mačči d winna akken tt-yeččan i yesraḥayen nnefs-is, d winna akkenni yettqeriben γur-es."\nNuṭa : Aṛuma/Iṛuma : parfum(S), du grec Aroma.\nYenna-yas Hiṛun : "Akka i tella, a Simunidis. Riγ ad d-rnuγ γef wawal-ik, d akken tiẓẓeṭ n telqimt tettilli anda yella llaẓ, mačči anda tella tawant. Win yelluẓen, a Simunidis, m ara yekker ad yečč, ayen yebγu yečč-it, ad t-yaf yesεa lbenna.\nYenna-yas Simunidis : "S tidett akk ayagi d-tenniḍ, a Hiṛun. Maca d acu i kun-yeğğan tḥemmlem ad tgeldem ? D acu i kun-yeğğan teggumam ad s-tebrum i tgelda ? Imi s kra n wayen i γef k-id-steqsaγ, tenniḍ-d d akken εyan deg-s iṭiranen. Maca tella yiwet n tγawsa akkenni, mazal ur tt-id-nuddir ara. D tayri. Nek ad k-iniγ, a Hiṛun, d tinna i kun-yeğğan teggumam ad tebrum i tgelda. Imi lfeṛḥ n tayri, ulac win i yzemren ad k-yini εyiγ deg-s, ladγa win igelden. Acuγer ? Imi win igelden yezmer ad yefren ccbaḥa s-yehwan, yezmer ad yennal tafekka i s-yehwan."\nYenna-yas Hiṛun : "Ula dagi ur d-tufiḍ ara, a Simunidis. Ad k-galleγ, ay amdakkul, ar d akken ula di tayri, ar γ-yif win yettwagelden. Qqaren medden d akken tasulya akk yelhan d tin d-yettillin gar twaculin timeqqranin, tidak-nni yesεan cci. Qqaren diγen d akken tisulya am tagi tettawi-d tawenza yelhan d waṭas n yiseγ i bab-is. Ssyen sakkin, tasulya tis-snat d tinna d-yettilin gar wergaz d tmeṭṭut d-yemsawan. Ma yella d tasulya taneggarut d tin d-yettilin gar wergaz igelden d tmeṭṭut yellan seddaw-as, ladγa tameṭṭut-nni ma tella d tigellilt. Nekni s iṭiranen, d taneggarut-agi i γ-d-iṣaḥen, a Simunidis. Tisulya-yagi, ttwallin-tt medden s yir tamuγli. Qqaren-as diri-tt. Maca aṭiran, a Simunidis, issefk-as ad yaγ tameṭṭut yellan seddaw-as - Wagi ma yella ur yuγ ara tabeṛṛanit. D acu diγen ma yella argaz yuγ tameṭṭut yellan seddaw-as, winna, taggara-ines, ara t-id-maggren ḥaca urfan d iγilifen. Imi γef akken ttwaliγ d akken ḥaca tameṭṭut i wumi meqqer yiseγ i yzemren ad k-tessefṛeḥ. Ulac lfeṛḥ deg usluffu n tseklafin (1) d tqeddacin. Yal tikkelt m ara tegneḍ yid-sent, ad tendemmeḍ. S tidett, a Simunidis, ulac ayen yellan sennig tayri. Ulac sennig-s ma yella terniḍ-as aεeqqar n tiselbi. Γef wayagi i nettri ilmeẓyen. Nettγil-as d akken ilmeẓyen ad γ-d-glun s tayri yugaren tinna nettaf γer tlawin. Maca tayri tekṛeh ad tezdeγ deg wul n uṭiran, a Simunidis. Rnu diγen mačči d tayri yellan γef udem n ufus i γ-yessefṛaḥen, d tinna akkenni ur nezmir ara a naweḍ, d tinna akken nettmenni, d tinna akken nessaram, d tinna akken nettargu. D tinna i γef yezza wul n yemdanen. D lekdeb, ur tezmireḍ ara ad tafeḍ lbenna deg waman, ma yella ur tfudeḍ ara. Akken tayri. Degmi i k-nniγ d akken win ur nessin ara tayri yelhan, ad t-tafeḍ werğin yessin lbenna-ines n tidett.\nNuṭa : Aseklaf/Iseklafen : esclave(s), du bas-latin slavus.\nSimunidis yenneqneq d taḍsa, yenna-yas : "D acu akka d-tenniḍ, a Hiṛun ? Triḍ a d-tiniḍ d akken teεyiḍ di tayri n yelmeẓyen ? Ur d-qqar ara ur tḥemmeleḍ ara Daykuk ? Ilemzi-nni i wumi ssawalen medden : "Aqcic uzyin" ?\nYenna-yas Hiṛun : "S Dzus, a Simunidis, ar ayen bγiγ ma d ayen i sεiγ. Ayen bγiγ d ayen ur zmireγ ara ad t-awḍeγ. S tidett, ḥemmleγ Dayluk, ḥemmleγ deg-s akk ayen yebγa wul-iw. Am nek, am yemdanen, teddeggir-iyi tfusi-inu(1) γer wayen akk icebḥen. Maca ayen bγiγ γer Dayluk d ayen nniḍen. D ayen ur yezmir ara ahat ad iyi-t-yefk. Tadukli-ines. D tinna i bγiγ γur-es. Bγiγ di tfekka-ines, a d-yeddu wul-is. Bγiγ ad iyi-d-yefk tafekka-ines s lebγi-ines. Ur bγiγ ara ad keṛheγ ayen lliγ ḥemmleγ-t γer-s. Bγiγ ad iyi-iḥemmel, mačči ad iyi-ttagad. Ẓriγ, yal tikkelt m ara t-nnaleγ ttendeṛṛayeγ, imi ẓriγ ḍurreγ-t. S tidett kan, m ara tekkseḍ taγawsa i yenimik-inek (2), ulac lfeṛḥ yugaren annect-nni; maca Dayluk mačči d inimik-inu, a Simunidis. Nek ad k-iniγ, ay amdakkul, ulac taγawsa ẓiden di ddunit am tin ara k-yefk winna k-iḥemmlen, s wul-is. D acu n lfeṛḥ yellan m ara tettemyexzarem kečč d wemdakkul-ik, ticki teẓriḍ d akken tettxelliseḍ γef yixezzuṛen-nni-ines ? Nek ad k-iniγ, a Simunidis, amdakkul ara tettxelliṣeḍ akken ad k-yefk tafekka-ines, ur telli lbenna ama deg tγimit yid-es, ama deg umeslay yid-es, ama deg yisteqsiyen-ines, ama di tririyin-ines ! Ulac. Ula d imenγi-nneγ yeččuṛ d aslufu d tẓidanin. Afaṛes di tfekka n yilemẓi ur k-nḥemmel ara, winna mačči d tayri, d tukerḍa. Win yettakren meqqar yettaf lferḥ deg wayen d-yuker d ṭṭeṛ-nni i yga i winna akken yuker, maca m ara tettεettibeḍ win tḥemmleḍ, yerna teẓriḍ netta ikeṛh-ik, yettγunfu-k, nek ad k-iniγ yewεeṛ. Yewεeṛ mačči d kra ! Wamag menwala, ma yella iqebl-it win iḥemmlen, iqbel ad t-yennal, ad yidir yid-s, winna imger-d ḥaca zzhu d lfeṛḥ di tayri-nni yesεa d winna akkenni i iḥemmel. Winna yeẓra d akken ma yeqbel winna i iḥemmel akken ad yilli yid-es, yeẓra d akken yeqbel s lebγi-ines. Ulac win i t-yefuṛsin. Maca aṭiran ur yezmir ara ad yammen d akken yella win t-iḥemmlen. Yeẓra d akken widak-nni akk i s-yettaγen awal, ttaγen-as awal s lxuf. Degmi i ulac win i yzemren ad s-tt-yandi i uṭiran, ḥaca widak-nni yettarran iman-nsen ḥemmlen-t.\nNuṭat : 1) Tafusi : Nature, du grec Phusis. 2) Inimik/Inimiken : ennemi(s), du latin inimicus.\nAkken yekfa ameslay-ines Hiṛun, yenṭeq γer-s Simunidis, yenna-yas : "Ayagi akk i d-tenniḍ, a Hiṛun, mazal ur iyi-iččuṛ ara tiṭ. Aṭas i ssneγ deg widak meqqren, am keččini, ur gin ara ccan i wučči d tissit d tayri. Maca ma yella wayen i deg tifem imdanen yettwagelden d annect-agi : ticki tram ad tgem kra, tzemrem ad tgem s uγiwel, imi γur-wen ttawilat yelhan. Γur-wen iεudiwen yettazzalen, ureγ, imilisen(1), ifla (2), ixxamen imeqqranen, ijeqduṛen n weẓref, syaγa... Rnu-yas i wannect-agi akk, γur-wen iqeddacen itewlen, widak-nni yessnen lecγal. Timseqqeft, tzemrem ad tgem ayen n dir i yinimiken-nwen d wayen yelhan i yemdukkal-nwen."\nNuṭa : 1) Amilis/Imilisen, soldat(s), du latin Miles. 2) Aflu/Ifla : Arme, du grec hoplon.\nYenna-yas Hiṛun : "Ma nniγ-ak taṭiṛanit tettara allen, ahat ur skadbeγ ara. Imi γef wakken ttwaliγ, imdanen ttektilin s wallen lferḥ d lqerḥ n wiyiḍ. Degmi taṭiṛanit i tḥemmel ad d-tesken d acu i tesεa, γef wayagi i t-id-tfetter akken ad t-walin lγaci. S tidett, aṭiran yeskanay-asen-d i lγaci ḥaca ayen iceεεlen, maca, deg wul-is, yettefar-asen ayen t-iqeṛḥen. D ul akk ay d tidett, a Simunidis, imi dinna i yezdeγ lfeṛḥ d lqeṛḥ n yemdanen. Ma yella annect-agi yedreg i yemdanen, ur wehhmeγ ara; maca keččini, a Simunidis, keččini yettwalin tiγawsiwin s wallaγ-ik, mačči s wallen-ik, amek akken ! Nek, γur-i, γef akken ssneγ d wakken ttwalliγ, ad k-galleγ, a Simunidis, ar d akken aṭiran ma yerbeḥ yiwet, imi amur-is meẓẓi deg wayen yelhan, meqqer deg wayen n diri. Neẓra akk d akken talwit tettawi-d ayen yelhan i wemdan, maca aṭiran werğin tt-yuffi. M ara tekker lgirra, dinna dγa, d netta akk i yettendeṛayen. Wigad yettwagelden, m ara d-taweḍ lgirra, m ara d-yekcem inimik γer tmurt-nnsen, s tidett, d nutni i d-yettaf d imezwura deg webrid-is. Maca m ara kecmen γer daxel n tčiṭa(1), m ara ffren deffir leswaṛ-is, dinna, ad ten-tafeḍ ddurin. Aṭiran, netta, imiren akk i tcudd fell-as. Imi d netta i ylaqen ad imagger inekcamen-nni. Wagi ma yella wwḍen-t-id γer tmurt-is. Imi ugar n tegnatin, ad t-tafeḍ di tmura-nniḍen, i yxeddem lgirra. Aṭiran yezga lmut γef yiri-s, ama di beṛṛa, am sdaxel n wexxam-is. Acimi ? Imi m ara tekfu lgirra, imdanen yettwagelden ttafen-d iman-nnsen di talwit. Ttuγalen γer yexxamen-nnsen, γer lecγal-nnsen. Aṭiran, netta, ur yeggan ara. Yezga iεus γef yiman-is. Werğin yethenna yexf-is. Aṭiran, γur-es aṭas n inimiken. Γur-es inimiken di beṛṛa, γur-es inimiken s ddaxel. M ur t-yezgil ara umezwaru, ad t-yawi uneggaru.\nNuṭa : Tačiṭa/Tičiṭa : cité(s), de l'italien Città.\n"Tella lgirra i txeddem tmurt mgal tayeḍ, tella diγen lgirra i yxeddmen iṭiranen mgal igduden-nnsen. Lgirrat-agi, i snat, ulac tin i yzeglen aṭiran. I snat ttḍuṛunt-ett. Degmi i k-nniγ aṭiran werğin yessin d acu i d talwit.\nS tidett, m ara teẓdem tmurt γef tayeḍ, ad tafeḍ imawlan n tmurt-nni i γef d-ẓedmen, am win igelden am win yettwagelden, dduklen. Mugren akken lmut, imi ẓran ma yella wexṛen, ad grin, i sin, am uṭiran am wegdud-ines, di yir tagnitt. Maca m ara tfak lgirra gar snat n tmura-yagi, m ara d-teγli talwit, ad tafeḍ lfeṛḥ-nni i s d-gellu tgara n lgirra-nni ur terzi yara aṭiran.\nTicki ara tfak lgirra, rnu yiwet n tmurt tugar tayeḍ, ad tafeḍ imezdaγ n tmurt-nni akken irebḥen, ssekṛen di lfeṛḥ. Ad kkren ad gen tameγra, ad bdun sakkin ttalsen-d amek i rran inimiken-nnsen γer deffir, amek i ten-seḍwin, acḥal i nγan deg-sen, amek i ten-srewlen... Deg wakken ten-yeεğeb lḥal, ad ten-tefeḍ maḍi shetrifen. Ad tafeḍ deg wayen d-qarren, ayen yernan yugar ayen yellan. Maca d tameγra. Zemren ad zzuxen. Feṛḥen imi rebḥen lgirra. Feṛḥen imi nγan. Feṛḥen imi d-ggran. Feṛḥen s wayen gan. Feṛḥen imi selken tamurt-nnsen. Feṛḥen s yiseγ-nni sen-d-yewwi imenγi. M ara sen-tesleḍ, m ara k-d-ḥttben ayen nγan, ad tafeḍ tamurt-nni ukud nuγen ur tesεi yara annect-nni imezdaγ.\nMaca di talwit, aṭiran, netta, issefk-as ad d-yezzi γer inimiken-nni-ines n ddaxel, widak-nni s-yettandin tiqulaεin akken ad t-γeḍlen. Rnu ula d widak-nni, im ara ten-ineγ uṭiran, ad t-tafeḍ yenuγna. Yenuγna imi d arraw n tmurt-is. Ad t-tafeḍ tezza tasa-s. Γas akkenni terra-t tmara akken ad ten-ineγ, maca ul-is ad tafeḍ yenuγna. Yerna m ara ten-ineγ, ilaq-as diγen ad qabel agdud-ines. Ilaq ad s-yeskideb. Ilaq-as ad s-yinni acimi i ten-yenγa. Ilaq ad d-iger fell-asen lekdeb. Ilaq ad yesimen agdud-nni-ines d akken mačči d netta i ten-yekksen. Ilaq-as ad t-yesimen d akken widak-nni akken yenγa d inimiken n tmurt, d inimiken n wegdud. Ilaq-as ad sen-d-yaf tacrurt, imi yeẓra d akken ayen akken yexdem diri-t. Yerna, aṭiran, γas yenγa widak-nni yebγan ad t-kksen, azekka-nni kan, ad d-kkren wiyaḍ. Degmi i k-nniγ, a Simunidis, aṭiran werğin yuffi lehna. Yezga yundi. Yezga d lgirra.\nYenna-yas Simunidis : "I tura ma nezzi-d γer tdukli. Tinna yezdin iṭiranen d yemdanen nniḍen."\nYenna-yas Hiṛun : "Tazwara, tewwi-yaγ-d ad nẓer ma yella tadukli d taγawsa i d-igellun s wayen yelhan i bab-is neγ ala. Nek, ad k-iniγ, a Simunidis, tadukli telha ticki amdan yettwaḥemmel s tidett. Dinna ad tafeḍ imdanen-nni t-iḥemmlen ḥemmlen ad illin yid-es, ḥemmlen ad t-wallin, ḥemmlen ad qesṛen yid-es. Ticki ulac-it, amek akkenni, ad s-tiniḍ texla ddunit. Ad ten-tafeḍ steqsayen fell-as, ttnadin fell-as. Ma yella yunag, ad ten-tafeḍ uysen ad d-yass. Asmi ara d-yass sakkin, ad ṛuḥen ad t-maggren s abrid. Γer yemdanen-agi, s tidett, tadukli, γur-es azal meqqar. M ara yefṛeḥ win ḥemmlen, ad feṛḥen yid-es; ma yella yenuγna, ad bedden γur-es. Ur t-ttağğan ara weḥd-es. Tadukli am tagi, ulac ayen yellan sennig-s. Ulac anwa ur tt-nebγin ara. Igduden ssnen azal-is. Di tčiṭa, agad-nni tent-izedγen, d tadukli i ten-yezdin. D nettat i d lsas n tčiṭa d yexxamen. Di tčiṭa-yagi, irgazen yeṭṭafaṛen tilawin n wiyaḍ, widak-nni, ḥesben-ten imezdaγ n tčiṭa-yagi d inimiken-nnsen. Imi γer imezdaγ-agi, win ara yawḍen tameṭṭut n wayeḍ, winna yeṛza tadukli yellan gar tmeṭṭut-nni d wergaz-is. Yeṛza tadukli n twacult n tmeṭṭut-nni yewweḍ akken. Ur tturaren ara ikiwisen n tčiṭa s tdukli n twacult. Nek, ad k-iniγ, a Simunidis, tadukli telha. M ara yettwaḥemmel yiwen, ad tafeḍ ḥaca ayen yelhan i s-d-t-ttawi tduli-nni, ama sγur idiyusen(1), ama sγur imdanen. Maca tadukli yelhan, am tγawsiwin nniḍen yelhan, ur d-ttṣaḥ ara iṭiranen. Tura ma yella ur tumineḍ ara s tmuγli-yagi k-d-fkiγ, attan tmuγli nniḍen.\nNenna-d yakkan d akken tadukli yelhan d tinna yebnan γef tidett, am tinna yellan gar wergaz d tmeṭṭut yemseḥmalen, gar imawlan d warraw--nsen, gar watmaten, gar yemdanen yelhan. Tidukliyin-agi meṛṛa bnant γef laman d nniya. Maca tidukliyin, ma tmeyzeḍ, ad tent-tafeḍ ğehdent kan γer yemdanen yettwagelden, mačči γer iṭiranen, neγ ar wid igelden. Gar iṭiranen, d ayen tezṛiḍ, acḥal d aṭiran i yenγan arraw-is; acḥal d ageldun i yenγan imawlan-is; acḥal d aṭiran i yenγan atmaten-is d yesetmat-as; acḥal d win nγan yemdukkal-is d temdukkal-is. Γer iṭiranen tezga lmut. Zgan ttemsenγan γef atṛun. Nek, ad k-iniγ, a Simunidis, imdanen itezzin γef uṭiran, γas ma yella sufella iḥettem-iten lqanun akken ad d-sbanen iman-nnsen ḥemmlen-t, sdaxel, ulawen-nnsen, zgan kman fell-as."\nNuṭat : Adiyus/Idiyusen : dieu(x), du latin Deus.\n"Dγa ma tewweḍeḍ-d γer temsalt n laman, terwi. Imi amdan ukud ur sεin ara yemdanen laman, neγ amdan ur yesεin ara d yemdanen laman, winna ur s-d-yegguri wara. D acu i d-yegguran, a Simunidis, ma yella ur nesε' ara laman d yemdanen ukud nettidir ? D acu n tiẓet i yellan di tudert n wergaz d tmeṭṭut ma yella ulac gar-asen laman ? Amek i triḍ ad s-tmul i uqeddac deg wexxam-nni deg i yeqqeddec ma yella bab n wexxam-nni ur yesε' ara yid-es laman ? Akka, a Simunidis. Axxam i deg ulac laman, werğin yuffi iman-is. Axxam i deg ulac laman i t-yeggunin d nnger. Laman, a Simunidis, ad t-tafeḍ kan γer yemdanen yettwagelden, mačči γer iṭiranen. Aṭiran, netta, yezga iεus. Ur yesεi laman d yiwen. Ma tewwi-t ciṭuḥ kan akka tiṭ-is, ad t-tawi lmut. Yezga tiṭ-ines telli. Ur s-ilaq ara ad igen. Ula m ara yaẓ γer ṭabla akken ad yečč lqut neγ ad isew aman, ilaq-as ad yezwer yiwen deg iqeddacen-ines akken ad yeεreḍ lqut-nni d waman-nni ma ulac deg-sen mseblu."\n" Teẓriḍ, a Simunidis, d akken yal tamurt γur-es aṭas n wazal γer imezdaγ-ines. Maca d acu i yezdin imezdaγ-nni ? D acu i ten-yesdukklen akken ad idiren akkenni ? D laman. Imezdaγ n tmura ttmesdarayen γef lmut; ttemεawanen di ccγel; temεawanen gar-asen mgal iseklafen-nnsen d inimiken-nnsen; ttemεawanen mgal imakaren d wid ineqqen. Imezdaγ n tmura gan leqwanen i yal taγawsa. Ulac akk d acu i yzemren ad sen-yekcem gar-asen akken ad ten-yerwi. Imezdaγ-agi, m ara ineγ yiwen tamgerṭ, ad ten-tafeḍ senden-t, ulac akk win yettmeslayen yid-es. Geddlen-t. Ssuffuγen-t di tmesfrakt-nsen, di ttufiq-nsen. Ur t-ttağğan ara ad yekcem ula γer wades(1) n idiyusen(2)-nsen. Atah d acu i yeḍeṛṛun d win yenγan akiwis (3), di tčiṭa-yagi. Maca, aṭiran neγ win igelden, win ara t-yenγen, ad yali aṭas ccan-is γer yemdanen. Ula d imdukkal n uṭiran-nni, widak nni yallan gelden yid-es zik-nni, ula d nutni, ad ten-tafeḍ beddlen afurk. Nekkṛen-t. Qarren-as akk "ccah deg-s!" - Im ara ineγ yiwen aṭiran, ad tafeḍ takiwist (4) n tmurt-nni ur tneffu ara winna t-yenγan. Ur t-tḥetteb ara yenγa tamgerṭ. Ad kkren maḍi ad t-smuγren, ad t-rren d akiwis amezwaru n tmurt-nni. Ma d asmi ara yemmet, ad tafeḍ at-tmurt-nni gan-as igelma (5) deg izenqan n tčiṭa-nnsen."\nNuṭat : 1) Ades/Idsen : temple, du latin Aedes. 2) Adiyus/Idiyusen : dieu(x), du latin deus. 3) Akiwis/Ikiwisen : citoyen, du latin Civis. 4) Takiwist : Etat, du latin Civitas. 5) Agelma/igelma : statue, du grec Agalma.\n"Ẓriγ diγen tettγileḍ d akken aṭiran, γur-es kulec. Teqqareḍ-as ulac akk d acu i t-ixuṣen. Tettγileḍ-as aṭiran, γur-es cci, yerna yettaf deg-s lfeṛḥ-is. Nek, ad k-iniγ, a Simunidis, ma yella tettγileḍ-as akkagi, aqla-k tecḍeḍ aṭas. Wali atlit (1), ifeṛṛeḥ kan m ara yernu atlit nniḍen am netta deg wennar n turart. Dinna yettḥulfu i lfeṛḥ. Maca werğin yefṛiḥ m ara yagar win ur nessin ara ad yennaγ. Akken diγen aṭiran, ur t-id-tecqi yara ma yella yugar di cci widak-nni i γef yegled, maca tiṭ-ines tezga γer iṭiranen nniḍen. Widak-nni, yettagad ad t-agaren di cci.\nNuṭat : 1) Atlit/Itliten : athlète, du grec Athlitis.\nAla, ammer ad tγileḍ diγen, a Simunidis, d akken aṭiran yeseṛway lebγi-s ugar n widak-nni i γef yegled akken. Win yettwagelden ifeṛṛeḥ ma yesεu axxam, tawacult, iger, ixef neγ sin d uqeddac. Akken ad ten-yesεu, ilaq-as kan ad yexdem. Maca aṭiran akken ad yeṛwu, ilaq-as ad yesεu timura, tičiṭa, ifaliyen (1). Yerna wigi, akken ad ten-yesεu, ilaq-as ad yeg lgirrat. Lgirrat, d ayen teẓriḍ, γlayit. Degmi i yezga uṭiran yuḥwağ idrimen. Degmi i k-nniγ, a Simunidis, aṭiran ulac igellil t-yugaren. Ayen yebγu yesεu-t, ad k-yini drus. Ur iregg' ara akk. Yugar tasraft. Yezga yelluẓ. Win yettwagelden ifeṛṛeḥ s wayen d-yessayes. Aṭiran, netta, yezga d ṭṭmeε. Yezga ira ad yesεu ayen d-saysen wiyaḍ. Qarren d akken tiγawsiwin iwulmen ur cuddent ara γer wayen yesεa wemdan. Tiγawsiwin iwulmen, ammer d lebγi, d ayen kan yuḥwağ wemdan. Degmi amdan yettwagelden yezmer ad yefṛeḥ ma yella γur-es tiγawsiwin i yezmer ad yesexdem. Akken qarren : "Lefsad d ayen yellan sennig wayen ilaqen, lexṣas d ayen ulac seddaw wayen ilaqen." - Degmi, aṭiran, γas yella yugar cci widak-nni i γef yegled, maca yettṣerif γef tγawsiwin ugar-nnsen. Anda akken win yettwagelden yezmer ad yeg tilisa i ufus-is, aṭiran, netta, ur yezmir ara. Imi yuḥwağ aṭas n yedrimen : ilaq-as ad ixelleṣ widak-nni iqeddcen fell-as, widak-nni yettεassan fell-as, widak-nni yettazen γer lgirrat... Aṭiran yeẓra d akken ḥaca idrimen i yezemren a t-selken. Atah tura acimi ur yezmir ara ad yesenγes deg uṣeref. Yettagad γef uqerruy-is. Rnu diγen, ma nger tamawt γer tudert n win yettwagelden, ma yella yesayas-d lqut-is s tidi-s, yesεa akk ayen yuḥwağ, nek, ak-iniγ, a Simunidis, d winna i d ameṛkanti. Wamag aṭiran, ulac agellil t-yugaren. Aṭiran, s kra n wayen yesεa, n tukerḍa, d ayen d-ssaysen wiyaḍ. Aṭiran, s tidett, yuttuγaḍ, a Simunidis. Ulac igellil am netta. "\nNuṭa : 1) Afali/Ifaliyen : Palais, du latin palatium.\n"A k-d-iniγ diγen taluft nniḍen, a Simunidis, tagi dγa tugar-itent akk. Iṭiranen ssnen imdanen yelhan, ssnen imdanen yessnen, ssnen imdanen yesεan azal, ẓran anda llan, maca ur ten-id-ṣaḥen ara. Imdanen yelhan regglen γef iṭiranen. Rnu iṭiranen, degmi ur zmiren ara ad aγen imdanen yelhan, dγa ssemẓayen-ten, axaṭer ttaggaden-ten. Ttaggaden anda skanayen s tmusni-nnsen tilelli i wegdud. Degmi ten-ttagaden, ur gganen ara ḥacama kksen-ten. Maca zwar ad ten-kksen, ilaq ad sen-simsen. Aṭiran yettkel γef wid ineqqen d iqeddacen-is. S wiggini i yesarwat. S wigini i ineq timegraḍ. Aṭiran ur ixeddem ara d yemdanen yelhan, ixeddem d yir imdanen, am at-tmegraḍ, d imakaren d iqeddacen. Atah d acu i d-iṣaḥen aṭiran. Wigi yesεa yid-sen laman, imi wigini ur bγin ara ad tbeddel. Wigini ttagaden ad idiren di tmurt ideg llan leqwanen. Anda yella lqanun, yir imdanen ur zmiren ad idiren, imi ur zmiren ara i yiman-nnsen. Ilaq-asen ad idiren kan seddaw tecḍant n uṭiran. Ma yexḍa-yasen uṭiran, d ayen, mmuten. Degmi ikeṛhen tilelli, keṛhen diγen widak yettnaγen fell-as.\nAt-tmegraḍ, imakaren d iqeddacen keṛhen tamurt n lqanun. At-tmegraḍ ttwalasen deg idammen; imkaṛḍen ttagaden ur ten-yettağğ' ara lqanun ad xedmen tṛafik-nsen; ma d iqeddacen, nutni, tenza-yasen, ur ḥemmlen ara tilelli.\nDegmi i k-nniγ d tawaγit. Yewεaṛ m ara k-terr tmara ad ttneqqeḍ imdanen yelhan, ad ttεelfeḍ imdanen n diri. D tawaγit imi aṭiran tefuṛsi-t tegnitt akken ad yexdem d yir imdanen. Wamag ammer mačči d atṛun, d acu n tmara ara t-yerren akken ad yexdem d yemdanen n diri, d imdanen yelhan llan ?\nAṭiran, ilaq-as ad iḥemmel tačiṭa-ines, imi ma ulac tačiṭa-nni-ines, ur yezmir ara ad yidir, ur yezmir ara ad yilli. Maca taṭiranit tezga tettweṣi-t, teqqar-as ; ur ilaq ara ad tesεuḍ laman d yemdanen-nni i γef tgeldeḍ; ilaq-ak ad tettekleḍ γef ibeṛṛaniyen, d nutni i wumi ilaq ad sen-tagseḍ; γur-ek, anda tettagseḍ i warraw n tmurt-ik. Teqqar-as ḥaca ibeṛṛaniyen i yezemren ad εasen fell-ak... Degmi γer uṭiran, ttifxiṛ abeṛṛani mmi-s n tmurt-is. Atah tura, a Simunidis, acimi i d-wwiγ imiṛsuniṛen(1) ttεasan fell-i.\nRnu diγen, ticki terbeḥ tmurt, aṭiran, ad t-tafeḍ yerwel γef wegdud-ines. Ur ifeṛeq yid-es. Ur ifeṛṛeḥ yid-es. Itett kulci weḥd-es. Yeqqar-as : "Skud luẓẓen yemdanen, skud ttaγen awal."\nNuṭa : 1) Amiṛsuniṛ/Imiṛsuniṛen : du français Mercenaire. Un mercenaire est un combattant étranger qui est recruté moyennant finance par un Etat.\n"Tura, ad k-d-meslayeγ, a Simunidis, γef ayen ṛwiγ zik-nni, asmi lliγ ttwageldeγ, am keččini. Ayen ṛwiγ zik-nni, tura cedhaγ-t. Mačči kan cedhaγ-t, ctaqeγ-t. Lliγ zik-nni tedduγ d tezyiwin-iw. Tturareγ yid-sent, ttqeṣireγ yid-sent, ttεawazeγ yid-sent... Cfiγ ur neggan ara uḍan. Yal iḍ d tameγra, ncennu, nceṭṭeḥ, nessefruy, ntess... ur nesεi yara akk iγeblan. Cfiγ imi ara illiγ d yemdukkal-iw, tettuγ akk urfan-iw d wuguren-iw. Ulac wi llan am nekkini. Yerna diγen, ticki riγ ad qqimeγ weḥd-i, ad ḍerfeγ iman-iw, ulac akk win iyi-ttcettiten. Ass-agi, a Simunidis, ula d imdukkal-nni n temẓi beddlen fell-i. Deg wasmi geldeγ, uγalen d iseklafen-inu. Ma d nek uγaleγ-asen amzun akken d abeṛṛani. Ad s-tiniḍ werğin nemyusan. Ad s-tiniḍ mačči akken i d-nekker, mačči akken i nesεedda temẓi-nneγ. Ttwaliγ-ten maḍi ttkakrin-iyi. Ass-agi, a Siminudis, uffiγ-d iman-iw weḥd-i. Ulac win ukud ara qesṛeγ, ulac win ukud ara zhuγ. Ttagadeγ ad sekṛeγ, ttagadeγ ad gneγ, ttagadeγ ad ffγeγ γer beṛṛa ma yella ur ddin ara yid-i imiṛsuniṛen. Tawaγit, ttagadeγ ula d imiṛṣuniṛen-nni yettεasan fell-i. Yerna ad k-iniγ kan tidett, ay amdakkul, ammer ttafeγ ur ten-ttwaliγ γer tama-w. Keṛheγ ad ten-waliγ s yefla. Ur sεiγ ara laman yid-sen. Mačči di ddunit i deg lliγ, a Simunidis ! D acu i s-d-yeggran i wemdan ticki ur yezmir ara ad yettkel γef warraw n tmurt-is ? D acu i s-d-yeggran i wemdan ticki ara yerr ddunit-is gar ifassen n ibeṛṛaniyen ? D acu i s-d-yeggran i wemdan m ara yeneffu igrikkiyen, yettsewiq d iseklafen d ibaṛbaṛen (1)? D acu i s-d-yeggran i wemdan m ara yesseknay imdanen yelhan, ireffed imdanen n diri ? Nek, ad k-iniγ, a Simunidis, amdan yewḍen γer tigad-agi yuγ-itent deg wallaγ-is. Anda yedda d lxuf. Ad s-tiniḍ yettwazdeγ. Yettuγal yettagad ula d tili-ines. Ur s-d-yegguri wara, aql-i nniγ-ak. Ulac d acu i yesεan lbenna γur-es, ama d lqut, ama d tissit, ama d iḍes, ama... Mekti-d, a Simunidis, ma yella kra n wass i d-tufiḍ iman-ik deg wennar n imenγi, m ara d-tafeḍ iman-ik gar inimiken-inek, imiren ur tettxemmimeḍ γer wacemma, ama γer wučči, ama γer tissit, ama γer zzhu. Imiren ad tafeḍ tettxemmimeḍ kan amek ara tselkeḍ aqerruy-ik. Akken nekkini, zgan dewwiṛen fell-i inimiken-inu. Ulac anda ur llin ara. Ttwaliγ-ten ula di targit."\nNuṭa : Abaṛbaṛ/Ibaṛbaṛen : barbare(s), du grec Barbaros.\nYenna-yas Simunidis : "S tidett, a Hiṛun, m ara tilli lgirra axiṛ win yettwagelden win igelden. Imi m ara trefdem akken a ttgem lgirra di tmurt nniḍen, wid-nni yettwagelden, nutni, reffden ad ffγen γer tferkiwin-nsen. Im ara tettnaγem, nutni, ad ten-tafeḍ deg ixxamen-nsen, tetten, tessen, ganen di talwit."\n"S Dzus, a Simunidis, ar axiṛ win yettwagelden win igelden. Kunwi s wid yettwagelden, ttεasan γef talwit-nwen imilisen(1) n tmurt, rnu diγen sennig imilisen-nni, yettεasa fell-awen lqanun. Wamag aṭiran, ulac lqanun i yettεasan fell-as. Ilaq-as ad yettkel kan γef yiman-is. Ula d imiṛsuniṛen-nni yettxelliṣ s wacḥal akken ad εasen fell-as, ula d widak-nni ttagaden. Ẓran d akken aṭiran-nni γef ttεasan d lγeṛḍ. Degmi i ttagaden ula d nutni. Ur ttagaden ara γef uṭiran-nni, ttagaden γef iqurray-nsen."\nNuṭa : Amilis/Imilisen : soldat, du latin Miles.\n"Ma d awal-nni d-tenniḍ llina, d akken iṭiranen zemren ad ḍuren inimiken-nsen, yerna diγen zemren ad gen ayen yelhan i yemdukkal-nsen, ula d agi tecḍeḍ, aql-i nniγ-ak. Amek i tumneḍ s wannect-agi im ara teẓreḍ d akken amdan m ara s-yefk uṭiran kra, ad t-tafeḍ yettayes ad yeffeγ deg wexxam-is. Imi γer yemdanen, ayla n uṭiran d taḥeggast. Yettagad ma iεeṭṭel γer uṭiran-nni, yettagad ad d-yezzi fell-as, ad s-yekkes ayen i s-yefka akken. Amek triḍ ad yeg uṭiran ayen n dir i inimiken-ines, imi teẓriḍ d akken imdanen meṛṛa d inimiken-ines. Akk widak-nni i γef yegled d inimiken-ines. Mačči d yiwen. Degmi ur yezmir ad sen-yeg acemma. Ma yebγa uṭiran ur iseεu ara inimiken, ilaq-as ad ineγ akk medden. Maca ma yenγa akk medden, anwa sakkin i γef ara yegled ? Maca degmi akken yeẓra ur tḥemmlen ara widak-nni i γef yegled, ilaq-as ad iεas iman-is fell-asen, ilaq-as yal ass ad sen-d-yaf ccγel akken ad ten-yeseγfel.\nAtiṛan m ara yettwali imdanen yelhan, ad t-tafeḍ yeεweq deg-sen. Ad ten-ineγ d tawaγit, ad ten-yeğğ d tawaγit. Tagi am akken m ara tesεuḍ agmer yelhan, ixeddmen akken ilaq, maca yettṣekkik. Agmer am wagi, γas akken yelha, maca yezmer ad k-ineγ yiwwas : deg yiwet n tama, yewεar-ak akken ad t-tenγeḍ, imi t-tesneḍ d axeddam; di tama nniḍen, yewεeṛ-ak diγen ad t-teğğeḍ, imi tettagadeḍ ad trekbeḍ fell-as. Akken tgiḍ, tweḥleḍ. Tzemreḍ a d-tinid annect-agi γef tγawsiwin akk i nefεen, maca qeṭṭiεit. Ad tent-tḍegreḍ, terwi, ad tent-jemεeḍ, terwi."\nAkken yekfa Hiṛun ameslay, yenna-yas Siminudis : "S tidett kan, a Hiṛun, γef ayen-agi akk i d-tennid, ttwaliγ d akken tameddurt n uṭiran mačči d akellex. Tewεeṛ d ayen kan. Maca tella yiwet n tγawsa akkenni, tinna ammer ahat telha-yawen s iṭiranen, tagi d iseγ. Iseγ, aṭas n yemdanen i yettazalen fell-as. D netta maḍi i ten-yettağğan ttmaggaren axeddim akken yebγu yilli. Rnu diγen, γef yiseγ, ttqabalen yal tagnitt, yal lweḥc. Nek, ad k-iniγ, a Hiṛun, ahat ulac amdan ur nḥemmelen ara iseγ. Ammer ahat dγa d annect-agi i kun-yeğğan tugim ad tebrum i ṛṛay. Imi mazal ar d-tesutrem kra, ad azlen yemdanen akken ad wen-t-id-awin; mazal ara d-tinim kra, imdanen, ad ten-tafeḍ d timyezwirit anwa ara wen-yaγen awal; mazal ara d-teffγem γer beṛṛa, ad tafeḍ imdanen kkren s ibeddi akken ad awen-neğğen abrid ad tεeddim; mazal ara d-tḍilem, ad tafeḍ imdanen ḥaca γer-wen i ttmuqulen : nek, ak-iniγ, a Hiṛun, annect-agi meṛṛa iban kan akka irennu-yawen deg iseγ d ccan. Anwa ur nebγin ara ad yilli deg wemkan-ik ?\nNek, ad k-iniγ, a Hiṛun, iseγ, d wagini kan i γ-ifeṛqen d lmal n uddaynin d lewḥuc n teẓgi. Imi ayen yerzan učči, tissit, iḍes d tayri, annect-agi ulac win ur sen-ttḥulfun ara, ama d imdanen, ama d lmal. Maca iseγ, ḥaca imdanen i t-yessnen. Yerna diγen, iseγ d ccan, ur rzin ara imdanen akken ma llan. Llan yemdanen ur sen-nestwayen ara. Wigi am lmal-agi d lewḥuc-agi i γef d-nettmeslay. Maca llan yemdanen nniḍen, wigi , ad ten-tafeḍ tefka-yasen tfusi-nsen tayri n yiseγ : ḥemmlen ad sen-gen medden ccan, ḥemmlen ad ten-cekkṛen. Imdanen-agi, wigi d tidett ttwaḥsaben d imdanen. Akka i ten-ttwalin dγa yegduden-nsen. Degmi ahat, a Hiṛun, i tqebleḍ akk tiwaγyin-agi n tgelda i γef d-tmeslayeḍ. Teẓriḍ d akken tudert n uṭiran, γas ma yella teččuṛ d iγeblan, taggara, ad k-d-teglu s yiseγ. Iseγ, ḥaca taγawsa-yagi i γ-yettqeriben γer igennawen. Ulac kra yeffen iseγ, a Hiṛun. Acḥal yecbeḥ wemdan m ara t-yesemγer wegdud-ines, m ara s-yeg ccan am ugennaw."\nYenna-yas Hiṛun : "A Simunidis, issefk-ak ad teẓreḍ d akken iseγ n uṭiran am tayri-nni i γef d-newwi awal llina. Nenna-d d akken tayri n uṭiran ur telli yara d tayri n tidett. Imi imarayen akk ines ttaran kan iman-nnsen ḥemmlen-t. Kra n ilemẓi i t-iqeblen, nenna-d d akken d lxuf i t-yettagad, mačči d aḥmal i t-iḥemmel. Akken diγ, iseγ, ttegn-aγ-t yemdanen s lxuf. M ara yekker yiwen akken ad yeğğ abrid i uṭiran, ad t-tafeḍ yekker s ibeddi, s lxuf. Melmi akka twalaḍ yiwen yesemγer seg wul-ines win t-iεεefsen ? Melmi akka i twalaḍ yiwen yetteg ccan deg wul-ines i win t-igelzzen ? Win ara yegen annect-agi s wul-is, winna, a Simunidis, iban kan akka iḥemmel zzuṛ d tigelzi. Ḥaca lεaṛ i yettawin tirezzaf i win yekṛeh. Yettawi-yas-tt, axaṭer yettagad-it. Yeqqar-as, akkenni ahat, ur yesukuy fell-as ẓẓur. Maca iseγ am wagi, nek qarreγ-as taseklaft. Iseγ n tidett, nek yettban-iyi akken nniḍen. Yettek-d ansi nniḍen. Iseγ n tidett yettili ticki imdanen umnen s yiwen, saramen γer-s, ẓran ma yella smuγren-t, gan-as ccan, ẓran azekka, ccan-nni, ad ten-id-yuγal. Ẓran d akken azekka, zemren ad tteklen fell-as. Yezmer ad ten-yesdari. Yezmer ad yennaγ fell-asen. Winna ad t-tafeḍ, medden akk ttmeslayen fell-as ayen yelhan. Winna ad t-tafeḍ, yezga yisem-is γef yilesawen-nsen. Winna ttwalin-t medden d amdan yelhan. Winna ma tenniḍ-iyi ttekkaren s ibeddi m ara d-iεeddi, winna umneγ d akken ttekkaren s wul-nnsen, s lebγi-nsen. Imi s tidett, ḥemmlen-t. Winna mačči d lxuf i t-ttagaden yemdanen. D aḥmal i t-ḥemmlen. Degmi d nutni i s-yettaran γef uqerruy-is tawenza n wureγ. Ẓran yuklal-itt. Ẓran iḥemmel-iten. Ẓran iḥemmel tamurt. Winna γas ad qedcen fell-as, teswa-tt turart. Winna s tidett, m ara s-awin tarzeft, ttawin-as-tt s lebγi-nsen. Nek, ad k-iniγ, a Siminudis, ulac d acu ara yaggad γer widak-nni i γef yegled akken. Ulac win ara tafeḍ deg-sen yettxemmim amek ara t-yeγḍel neγ amek ara t-ineγ. Ad ten-tafeḍ maḍi ttmenin-as teγzi n laεmeṛ. Amdan am wagi, ulac akk d acu ara yagad. Yedduri, yebεed γef tismin, yebεed γef lexdaε, yebεed γef yir tignatin. Amdan am wagi ad t-tafeḍ yettidir di talwit d tlelli. Maca aṭiran, a Simunidis, am zal am yiḍ, yezga d lxuf. Ad s-tiniḍ gezmen-tt fell-as s lmut. Ad yettrağğu kan melmi ara t-salin γer tmexneqt. Imi ssnen-t d amcum."\nYenna-yas Simunidis : "Imi teẓriḍ akk annect-agi, a Hiṛun, ayγer ihi ur tberruḍ ara i teṭiranit ? Ayγer teṭṭfeḍ deg-s ?"\nYenna-yas Hiṛun : "Dγa dinna i tuḍen icci-s, a Simunidis. Aṭiran ur yezmir ara ad yexḍu i teṭiranit. S wacu i tebγiḍ sakkin ad iselek neγ ad yeγrem ayen akk sen-yuker i yemdanen-nni i γef yegled ? Acḥal n iseggasen n tlelli i s-ilaqen akken ad yeγrem yis-sen iseggasen-nni n lḥebs i sen-yuker di ddunit-nsen ? Acḥal n ddunitat i ilaq ad yesεu akken ad yeγrem tidak-nni n widak-nni i wumi tent-yekkes ? Ah ! a Simunidis, ammer zmireγ ad xenqeγ iman-iw, iban kan akka ad thenniγ. Imi ḥaca timexneqt i yzemren ad iyi-tselek deg wayen akk xedmeγ. Aql-i nniγ-ak ur rbiḥeγ yiwet. Ḥaca lmizirya iyi-d-iṣaḥen. Maca εewqeγ, ad s-bruγ, xeṣreγ; ad tt-tteğğeγ, xeṣreγ."\nYenna-yas Simunidis : "Tura ur whimeγ ara, a Hiṛun. Ur whimeγ ara acimi teεyiḍ di teṭiranit. Imi d-tezga d ugur gar-ak d yemdanen-nni i γef tgeldeḍ akken. Tekkes-ak tayri-nsen, γas akkenni keččini triḍ akken ad k-ḥemmlen. Maca γas akkenni, zemreγ ad k-d-beggneγ d akken tigelda tezmer ad k-d-tawi tayri n yemdanen, tayri ur tezmir ara a d-tawi tmeddurt i wemdan yettwagelden. Tura ma yella triḍ ad teẓreḍ ma d tidett i k-d-nniγ, ilaq-aγ, zwar, ad nzeṛ ma yella teεdel lemziya n win igelden d tinna win yettwagelden. Tura ad k-d-fkeγ amedya. Ad s-neg akka: ffγen akken win igelden d win yettwagelden, ddukklen deg webrid, cwiṭ akka, atnan mugren-d yiwen wergaz. Am winna igelden, am winna yettwagelden sarmen-as ass yelhan i wergaz-nni. Ini-yi-d tura, a Hiṛun, anwa i wumi ara d-isel wergaz-nni ugar wayeḍ, ma d winna akken igelden neγ d winna akken yettwagelden, am netta ? Anwa i s ara yefṛeḥ, ma s wass yelhan i s-yenna winna igelden neγ s winna i s-yenna winna yettwagelden, am netta ? - Zemren diγ ad as-inin : keč d amdan yelhan. - Bγiγ diγ dagi ad iyi-tiniḍ, a Hiṛun, anwa ara yesfeṛḥen argaz-nni, ma d cekkṛan n winna igelden neγ d cekkṛan n winna akken yettwagelden, am netta ? I ma yella necden-t ar tmeγra, tamuγli-inek keččini, ar wumi ara iṛuḥ wergaz-nni, ar tmeγra n winna igelden neγ ar tmeγra n winna yettwagelden, am netta ? I ma yella yuḍen, ṣwanin-t i sin, anwa i s ara yefṛeḥ wergaz-nni, s ddwa n winna igelden neγ s ddwa n winna akken yettwagelden, am netta ? I ma yella wwin-as i sin tirezzaf, γas ad s-nini maḍi d akken tarzeft n winna yettwagelden tif s waṭas tarzeft n winna i yegelden, mel-iyi, a Hiṛun, anta tarzeft i s ara yefṛeḥ wergaz-nni, ma s tinna n winna akken igelden neγ s tinna n winna akken yettwagelden, am netta ? - Akka, a Hiṛun, ula d igennawen ttilin γer tama n win iğehden. Qarren d akken tigelda trennu cbaḥa i bab-is. Imdanen ḥemmlen ad qesren, ḥemmlen ad ddun d win igelden, d win ten-yugaren, mačči d win ukud d-msawan. Ma d ilmeẓyen-nni i d-tenniḍ akken llina d akken sekṛahen-ak taṭiranit, widak-nni, am yemdanen-agi i γef k-d-meslayeγ, ur ten-id-tecqi li-d di tecmatt n uṭiran, li-d di tewser-ines. Yya-d kan ad ten-id-iṣaḥ wemkan γer tama-ines. Yya-d kan ad ten-wallin medden γer tama n win igelden. Deg udem n win igelden, ugar ayen icaεεlen, ayen icemten. Tafat n wureγ tesderγil. Degmi i k-nniγ ur teεdil ara syaxa n win igelden d tin n win yettwagelden. Win igelden m ara yexdem lemziya, werğin ad tt-yettu winna akken i wumi tt-yexdem. Amek ihi i tesawḍeḍ armi d-tenniḍ d akken ur zmiren ara ad kun-ḥemmlen yemdanen, kunwi yesεan ayen swayes tzemrem ad sen-teqḍum taγawsa ?"\nYenna-yas Hiṛun : "S Dzus, a Simunidis, ar ula d nekni s iṭiranen, ar am wid i γef negled, ma nuksan iman-nneγ. Imi ula d nekni, tikwal teddiggir-aγ tegnitt akken ad nilli d yir imdanen. Teddiggir-aγ tegnitt akken ad γ-keṛhen yemdanen. Ilaq ad d-nejmaε leγrama, ma yella nebγa ad nesεu d acu ara nṣeref; ilaq ad nejmeε ayen ilaqen, wa nḍegger ayen ur nlaqen ara; ilaq ad nqaraε γef talwit di tčiṭa; ilaq ad neḥbes imcumen; ilaq ad nṛuḥ γer lgirra ma tsawl-ed, imi ur tezmireḍ ara ad tettekleḍ lecγal imeqranen, am lgirra, γef wiyiḍ. S tidett, annect-agi akk yettqam-asen-d γlay i ikiwisen. Rnu-yas i wannect-agi akk, aṭiran, ilaq-as ad ibedd γer imiṛsuniṛen-ines, imilisen-nni d-yettawi di tmura tibeṛṛaniyin akken ad εassen fell-as, widak-nni yettazen d imezwura γer lgirra. Issefk ad yelhi yid-sen, imi ur yezmir ara ad sen-yexḍu. Maca ttun ikiwisen-nni-nneγ. Ttun d akken imilisen-agi ibeṛṛaniyen, d nutni i yesdarayen γef talwit-nneγ. Nutni, ttγilen-as d akken yesexdam-iten uṭiran di lfayda-ines kan, netta."\nYenna-yas Simunidis : " Tura ma yella terra-kun tmara ad txedmem ayagi akk i txeddmem akka, d ayen, ur d-nniγ ara. Nek, γef akken ttwaliγ, di tlufa-yagi d-tḥesbeḍ akka, llant gar-asent tid i yezemren ad serfunt igduden-nnwen, llant diγ tid i yezemren ad ten-sfeṛḥent. Nek, ad k-iniγ, a Hiṛun, ma yella teslemdeḍ i wegdud-ik ayen yelhan, txeddmeḍ ccan d yiseγ i ikiwisen yuklalen, aql-i nniγ-ak, ulac win ara yewten deg-k. Maca ma yella tḥebbseḍ-ten, tekkateḍ-ten, tneffuḍ-ten, annect-agi meṛṛa ḥaca ṭṭer d yir awal ara k-d-yawi. Nek, ammer ad taγeḍ awal-iw, a Hiṛun, atah wamek ara txeddmeḍ di ssya d asawen : ticki ilaq ad tesmuγreḍ yiwen deg ikiwisen-inek, ilaq d keččini ara yasen γer-s akken ad as-tgeḍ ccan, yerna ilaq ad s-t-tgeḍ gar lγaci. Maca ticki ilaq ad txeṭṭiḍ yiwen, neγ ad t-tenfuḍ di tmurt, neγ ad t-tenγeḍ, dinna ilaq ad t-tazneḍ wayeḍ deg wemkan-ik. D wayeḍ ara yexedmen yir ccγel-nni deg umkan-ik. Ilaq a k-wallin yemdanen txeddmeḍ kan ayen yelhan. Annect-agi, a Hiṛun, yella si zzik : Afus-inek i wayen yelhan, afus n wayeḍ i wayen n diri. Yal yiwen di ccγel-is. Tagi am temzizwert-nni n ikuṛuyen (1) i d-tt-heggin yal seggas warxunen(2). Aṛxun, m ara d-iswel γer temzizwert, a d-iheggi azal(3) ara yefk, taggara n turart, i ukuṛu irebḥen; ssyen sakkin, ad yeṭṭef iselmaden n ccna, ad sen-yefk ikuṛuyen-nni ara yemzizewren, akken ad asen-slemden ccna. Di temzizwert-agi, ccan, ad t-yawi waṛxun-nni. Ma yella d lxedma-nni i weεṛen, tinna ad tt-yeğğ i yeselmaden-nni n ccna. Acimi, a Hiṛun, ur teddun ara akk lecγal nniḍen akkagi ? Teẓriḍ d akken yal tačiṭa tebḍa d tifula (4), d imuṛsen (5) d yelwaken (6), yerna yal aṣuma (7) s ccaf-ines. Acimi ur sen-txeddmeḍ ara akken ixeddem waṛxun i ikuṛuyen-agi ? Yal seggwas, ad d-theggiḍ timzizwert gar iṣuma-yagi, anwa deg-sen ara d-yesnulfun ifla yelhan, anwa deg-sen ara d-yefken imilisen yelhan, anwa deg-sen ara d-yefken iεudiwen yelhan, anwa deg-sen ara d-yeskecmen idrimen ugar n wiyiḍ... Ssyen sakkin, ad ttṛegmeḍ azal i uṣuma yugaren wiyiḍ. Ad ttwaliḍ imiren. D timyezwirit anta tama ara yawwin azal-nni. Rnu ma tekker lgirra, ad twalliḍ diγen, d timyezwirit anta tama ara k-d-yefken irgazen d yedrimen ugar n tiyiḍ. Ula d taγrest(8), - taγawsa-nni akk i yenefεen tamurt - anda ulac lemεanda zik-nni, ad twalliḍ ma tella temzizwert, ad uγalen akk lγaci d imeγrusen. Ad uγalen d timyezwirit γer yigran. Ilaq ad neg timzizwirtin-agi diγen gar lfirmat d ikurya (9). Ilaq ad nefk azal meqqren i wid-nni ara yexedmen akal ugar n wiyiḍ. Ad twalliḍ ass-nni, a Hiṛun. Ṭṭmeε n wazal ad idegger akk imdanen γer uxeddim. Imi ẓran d akken laεtab-nsen ur yettṛuḥ ara, imi ẓran d akken yella wazal ar taggara. Atah wamek ara uγalen yemdanen ḥemmlen axeddim. Yal yiwen deg-sen, deg imdanen-nni, ad iwwet amek ara d-iban xiṛ n wiyiḍ. Azal, γas ma yella meẓẓi, igellu-d s waṭas n yiseγ i bab-is. M ara yilli wazal ar taggara n turart, timzizwert tettuγal d timecqiṛewt gar yemyuraren. Anta tama ara yawin taggara azal-nni ?\nNuṭat : 1) Akuru/Ikuruyen : choeur, du latin Chorus. 2) Aṛxun/Iṛxunen : chorège, du grec Khorêgos. 3) Azal : Prix, récompense. 4) Tafuli/Tifula : tribu(s), du grec Phulé. 5) Amuṛse/Imuṛsen : la more, du grec Amoros, corps d'infanterie qui peut atteindre 900 hommes. 6) Alwak/Ilwaken : le loche, du latin loach, qui répond à la centurie romaine. 7) Aṣuma/Iṣuma : corps, du grec Sôma. 8) Taγrest : Agriculture, du latin Agrestis. 9) Akuryu/ikurya : village, du grec moderne Khôrio.\n"Rnu diγen lkumiṛs, teẓriḍ d akken yelha i tkiwist. Ma yella tefkiḍ azal yal taggara n useggas i ikiwisen ixeddmen akken iwata, atan ad agaren ikkumiṛsiyen di tmurt-agi. Ma yella yenerna lkumiṛs, ad yagar uxeddim. Ulac akk win ara yeburen. Ilaq takiwist ad tbedd γer ikiwisen-ines. Amdan ma yesnulfa-d taγawsa yelhan, ilaq takiwist-nni-ines ad t-tsemγer, ad s-teg ccan. Ad ttwaliḍ ass-nni, a Hiṛun, amek ara ṛuḥen yemdanen ad lemden, ad nadin, akken ad d-snulfun. Ad twalliḍ, ass-nni, amek ara tenerni tmeddurt n yal agrikki.\n'Tura, ma teẓriḍ, a Hiṛun, d akken azalen-agi ad k-d-asen γlayit, issefk-ak ad teẓreḍ d akken azalen-agi, d nutni, ara d-iṣṣubben ssuma n tγawsiwin ara d-arwen. Walli kan di temzizwertin n iεudiwen, di temzizwertin n wemεebbeṛ, di temzizwertin n ccḍeḥ d tidak akk nniḍen, wali acḥal meẓẓiyit wazalen-nsent, maca, di tama nniḍen, wali acḥal ttṣerifent fell-asen tčiṭa. Imi ilaq ad bnun imukan n turart, iberdan yettawin γer-sen d waṭas n tγawsiwin nniḍen i yecudden γer wuraren-agi. Imi asmi ara d-yaweḍ wass-nni n temzizwert, ass-nni, wid ara d-yasen ad ikkin neγ ad wallin, issefk ad d-afen kulci ihegga. Acimi ixeddmen akk annect-agi ? Xedmen-t, akken ad awin iseγ."\nYenna-yas Hiṛun : "Ulac din ccek, a Simunidis. Ayagi akk d-tenniḍ yecbeḥ. Maca imiṛsuniṛen-nni, imilisen-nni ibeṛṛaniyen yettεassan fell-i, ini-yi-d sakkin i wacu i wumi ara ten-sxedmeγ, mebla ma yella rfan fell-i widak-nni i γef geldeγ ? Neγ teqqareḍ-as d akken win igelden, ma yella iḥemmel-it wegdud-is, d ayen, ur yettiḥwiğ ara iεessasen ?"\nYenna-yas Simunidis : "Ala, a Hiṛun, win igelden, ilaq-as ad yesεu iεessasen. Imi llan yemdanen am iεudiwen, m ara ṛwun, ttuγalen ttṣekkiken. Ulac d acu i yezemren ad yeṭṭef imdanen-agi ḥaca iεessasen. Ma yella d ikiwisen yelhan, widak nefεen-ten aṭas imiṛsuniṛen, ma yella yesexdem-iten uṭiran di lfayda-nsen. Teẓriḍ, a Hiṛun, d akken aṭas n iseklafen i yeneqqen imastiren-nsen(1). Degmi i yessefk i uṭiran akken ad ten-yesdari. Yal tikelt m ara yiḥwiğ ukiwis laεnaya, ilaq ad tt-yaf γer uṭiran. Ilaq akiwis yelhan ad yamen d akken di talwit i yella. Ilaq imiṛsuniṛen-agi ad εassen γef ikiwisen akken ttεassan γef uṭiran. Ilaq-asen diγ ad εassen γef tčiṭa. Ad s-gen lḥeṛma. Anda yella wumcum, ilaq ad t-awḍen. Ilaq-asen ad gren tamawt i wayen akk i yeḍerrun di tčiṭa. Ad εassen akken ulac akk win i yezemren ad yeṛz lqanun. Ma yella tgiḍ akkagi, a Hiṛun, ad teẓreḍ, ass-nni, amek ara k-ḥemmlen ikiwisen-nni-inek, amek ara feṛḥen yis-ek. Ad k-ḥemmlen imi sen-tettuγaleḍ s lmendad, imi tettxemmimeḍ γer-sen. Mačči kan ḥaca annect-agi, a Hiṛun. Ilaq imiṛsuniṛen-nni-inek ad ttefγen yal ass γef lexlawi akken ad d-zgen s lmendad i imeγrusen-nni i yexeddmen akal. Ilaq ad εassen γef yigran-nnsen, γef urtan-nnsen d lmal-nsen.\nNuṭa : Amastir/Imastiren : Maître(s), du latin magister.\nImiṛsuniṛen-nni tewwi-yasen-d diγen ad ḍemmnen iberdan yettawin γer leswaq d tčiṭa-nniḍen. Akken ikkumiṛsiyen d iminigen ad inigen di laman. Ulac win i yezemren ad sen-d-yezwer deg webrid. Ilaq imiṛsuniṛen-nni ad illin di yal amkan. Ilaq d nutni ara yeṭṭfen tiqurray n tεassast. Ilaq ad illin ttwaheggan i yal tagnitt. Ulac akk win i yezemren ad ten-yeseγfel. Yerna imiṛsuniṛen-nni, teẓriḍ d akken ulac am nutni m ara tekker lgirra. Zemren i laεtab. Zemren i kulec. Imiṛsuniṛen-nni, ilaq ad ten-tgeḍ d ssuṛ. Ilaq ad ten-tgeḍ d laεnaya. Ulac aṣuma nniḍen yemyusanen am nutni neγ yettemsefhamen am nutni. Imiṛsuniṛen, nessen-iten, neẓra akk ur ttagaden ara lmut. Ayen i d-yusan ad t-maggren. Rennun lhiba i tčiṭa i γef ttεassan. Saggaden timura nniḍen. Tamurt i deg llan, ulac win i yezemren ad tt-id-isami. Degmi timura akk i s-d-yezzin i tmurt-nni, ad tent-tafeḍ ttnadint akk yid-s talwit. Anda ara tafeḍ sennig imiṛsuniṛen, a Hiṛun, ma yella triḍ ad tesdariḍ imdukkal-inek, neγ ad teṛzeḍ inimiken-ik ? Asmi ara ẓren ikiwisen n tmurt-ik d akken imiṛsuniṛen-nni tessexdameḍ-ten akken ad sdarin imdanen yelhan, neγ akken ad ṛzen imcumen, ass-nni, iban kan akka ad feṛḥen yis-ek. Ilaq imiṛsuniṛen-nni ad ten-ttazneḍ akken ad fdun imdanen yettwawḍen d wid yettwagelzen. Anda yebγu yewḥel ukiwis n tmurt-ik, ilaq ad azzlen ad t-id-selken. Ma yella tgiḍ annect-agi, a Hiṛun, ass-nni, d ikiwisen-nni n tmurt-ik ara k-iεeggcen imiṛsuniṛen-nni ? D nutni ara d-yettasen, ad k-d-ttawin idrimen. Teẓriḍ d akken, a Hiṛun, tikwal ikiwisen ttxelliṣen iεessasen s wacḥal akken ad sen-εassen tiγawsiwin-nnsen.\n"Nek γef akken ttwaliγ, a Hiṛun, idrimen yettuṣaṛafen γef tkiwist nefεen ugar n wid yettuṣaṛafen γef uṭiran.\nAyγar i k-d-nniγ akka ? Nniγ-ak-d akka, imi mačči d ayen yesεa uṭiran i d-igellun s ccan d yiseγ i tmurt-nni-ines, maca d ayen tesεa tkiwist n tmurt-nni d ikiwisen-ines. Ibeṛṛaniyen ur ttmaqalen ara ma yesεa uṭiran afali iceεεlen, ttmuqulen ma yella tačiṭa-ines γur-s leswaṛ, taggura(1), ades, annaren n turart, tyaṭṛ... Ibeṛṛaniyen ur ttmuqulen ara ma yella yeṛwa uṭiran, ttmuqulen ma yella yal akiwis n tmurt-nni γur-s axxam, iggurdan, igran d wurtan... Akken diγ inimiken n tmurt-nni, ur ttmuqulen ara ma yella aṭiran-nsen yebges s yefla n wureγ, ttmuqulen ma yella begsen ikiwisen-ines neγ ala.\nNuṭat : 1) Taggura : Assemblée ou marché, du grec Agora.\nMaca, taγawsa tent-yugaren akk, d taskert n iεudiwen n tazzla, widak-nni yezzuγuren ikeṛṛusen. Tamuγli-inek keččini, axiṛ ad iceggeε uṭiran iεudiwen-ines kan γer temzizwert n ikeṛṛusen neγ axiṛ ad yeğğ ad ikkin deg-s iεudiwen n ikiwisen-ines ? D acu i yezemren ad k-yesefṛeḥ, a Hiṛun, d iεudiwen-nni-inek mara rebḥen timzizwert neγ d agdud-nni-inek m ara t-walliḍ yefṛeḥ? Nek, ad k-iniγ, a Hiṛun, aṭiran ur s-ilaq ara ad yettemzizwer d wegdud-ines. Imi ma yella trebḥeḍ, ad yerfu fell-ak; ma yella txesreḍ, dγa dinna terwi fell-ak. Medden akk ad k-gelzen.\nNniγ-ak, a Hiṛun, d widak igelden tičiṭa nniḍen, d widak kan i ukud ara ttemzizwireḍ. Widak-nni, ma yella tugareḍ-ten, iban kan akka ad tesfeṛḥeḍ ikiwisen n tčiṭa-inek. Ma yella trebḥeḍ timzizwert mgal tačiṭa nniḍen, mgal inimiken-nwen, dinna iban kan ad k-smeγren warraw-nni n tmurt-ik. Ad k-rren ulac akk win yellan sennig-k di ddunit. Deg wass-nni d asawen, ad k-ḥemmlen. Ad refden ismi-k. Ass-nni, ad tawḍeḍ ayen tettmeniḍ. Ass-nni, mačči ḥaca aberraḥ-nni-inek ara yenddhen s yisem-ik, ad tafeḍ meṛṛa agdud yeffeγ-d γer beṛṛa akken ad k-yeg tameγra. Ma yella smuγren-k warraw n tmurt-ik, tesmuγr-ik tkiwist-nwen, ass-nni, ad k-smeγrent akk tmura. Isem-ik, ad yeffel i tlissa. Ad sslen yis-ek di yal amkan. Ad k-gen iseγ yemdanen di beṛṛa, ad k-gen iseγ iεeggalen-inek deg wexxam. Ass-nni, tzemr²eḍ ad d-teffγeḍ γer beṛṛa. Ulac d acu ara taggadeḍ. Ass-nni, ad t-inigeḍ akken ad twalliḍ akk ayen tebγiḍ; yerna diγen, ass-nni, suter-d kan taγawsa, imirmir, ad ffγen yemdanen d tirni akken ad nadin fell-as. D timyezwirit anwa ara k-tt-id-yawin. Ass-nni, axxam-ik ad yeεmeṛ. Yal ass a d-ttasen yemdanen akken a k-d-skanen d acu i d-snulfan, d acu i yuffan, d acu i d-wwin di tmura nniḍen. D timyezwirit anwa ara iqedcen fell-ak. Kra n wemdan yellan γer tama-k, ad yebγu ad yexdem fell-ak; ma yella d win i ulac, winna ad t-tafeḍ yettmeni a d-yass ula d netta akken a k-iẓer. Ula d ilmeẓyen, ass-nni, a d-ttasen γer-k weḥd-sen. Ad agaren fell-ak. Ass-nni, ulac akk d acu ara taggadeḍ, a Hiṛun. D agdud ara yettagaden fell-ak. Ass-nni, imdanen-nni i γef tgeldeḍ ad k-ttaγen awal s wul-nnsen, mačči s lxuf. Ma tella lgirra, d nutni ara igen ssuṛ akken ad sdarin tamgerṭ-ik. Yal yiwen ansi ara k-d-yawi tarzeft. Ass-nni, ad yilli d acu i deg ara tefkeḍ i yemdukkal-ik. Ulac akk d acu ara k-ixaṣen. Kulci ad k-t-id-awin s axxam widak-nni i γef tgeldeḍ akken. Yerna s lebγi-nsen. Ass-nni, s yedrimen-nsen ara tesfeṛḥeḍ imdukkal-ik; s yidrimen-nsen ara teṛzeḍ inimiken-inek. Ass-nni, ad zzhun yemdanen seddaw laεnaya-inek. Ad ttnaγen akk fell-ak. Ad ttnaγen akk γef ayla-k am akken ttnaγen γef ayla-nsen. Ayla-nsen ad yuγal d ayla-k.\nΓur-ek, a Hiṛun, qarren : win yesrebḥen imdukkal-is, ad yesrebeḥ iman-is. Semγer tamurt-ik, ad timγureḍ. Walli tamurt-ik am akken d axxam-ik, ikiwisen-ines am akken d imdukkal-ik, imdukkal-ik am akken d arraw-ik, arraw-ik am akken d ddunit-ik. Wigini meṛṛa, ilaq ad ten-tagareḍ s wayen yelhan. Axaṭer ma yella terniḍ s wayen yelhan imdukkal-ik, ad ternuḍ ula d inimiken-ik. Atah d acu ara k-iniγ, a Hiṛun. Ma yella tgiḍ ayen akka yakk i k-d-nniγ, atan ad tawḍeḍ ayen tettmeniḍ, ad tidireḍ di zzhu d talwit. Ad tuγaleḍ ḥemmlen-k meṛṛa medden. "\n42070 Visites Aout 2014 //// /// depuis Décembre 2014461799\nlundi 1 juin 2020 16:44


url: =«Xedmeɣ adlis-a i yinelmaden yeqqaren tamaziɣt akken ad ten-iɛiwen ». - La Dépêche de Kabylie\nAccueil Tamazight «Xedmeɣ adlis-a i yinelmaden yeqqaren tamaziɣt akken ad ten-iɛiwen ».\n«Xedmeɣ adlis-a i yinelmaden yeqqaren tamaziɣt akken ad ten-iɛiwen ».\nIlmend n tuffɣa n udlis «Abrid ɣer ukayad n Tmaziɣt» s tallelt n Tesbeddit Tiregwa, ara yili d aɛwin i warrac ara yesɛeddin ikayaden n BAK d BEM, nefren ad d-nessesten ameskar-is mass Lɛerbi Yeḥyun akken ad nesɛu ugar n yisallen fell-as. Hatan wayen iɣef nemmeslay.\nAɣmis n Yimaziɣen : Ahat Ad aɣ-d-tiniḍ tazwara anwa i d Lɛerbi i wid ur k-nessin?\nLɛerbi Yeḥyun : Mass Lɛerbi Yeḥyun, ilul deg Uqbu, aɣir n Bgayet. D aselmad n tutlayt d tsekla Tamaziɣt deg uɣerbaz alemmas n Yiɣil Ɛli. D yiwen umeɣnas i irefden amennuɣ ɣef tumast d yidles amaziɣ s wawal akked dira. Yura yakan ammud n yisefra i wumi isemma «Tayri n Umedyaz» i d-yeffɣen s lmendad n Usqamu Unnig n Timmuzɣa (HCA) deg useggas n 2014.\nTessufɣeḍ-d taggara-a yiwen n udlis i yinelmaden ara yesɛeddin aBAK s tallelt n Tesbeddit Tiregwa, eg-aneɣ-d taḥawact fell-as…\nAdlis-iw «Abrid ɣer ukayad n Tmaziɣt» d adlis wis sin i d-ssuffɣeɣ s ufus n tallelt n Tesbeddit Takanadit Tiregwa, xedmeɣ-t-id i yinelmaden yeqqaren tamaziɣt, akken ad asen-yili d amnir (guide) ara ten-yallen u ad ten-iɛiwen deg umecwar-nsen n tɣuri, akken ad heggin iman-nsen i yikayaden unsiben : BEM d BAC. Ma d ayen yerzan agbur, deg-s ad naf : agzul n temsirin s tewzel ; 10 n yikayaden yemgaraden ilmend n tsekka taḍrisant (aḍris ullis, aḍris agelman, aḍris asegzay d uḍris imesfukel) ; aseɣti n yikayaden-a d yifarisen s tira ; iḍrisen i tɣuri ɣef tmedyezt d tsekla taqbaylit ideg yella yiwen usefru yessaḍsayen akked yiwet tmezgunt i warrac.\nAkken i t-id-yeqqar uzwel-is, adlis-a ad yenfaɛ ihi wid ara yesɛeddin akayad n BAK? Imi ulac-it deg tnedlisin anda yezmer ad t-yaf unelmad?\nD tidet, ur yelli ara deg waṭas n tnedlisin, imi yeffeɣ-d i ddemma n bab-is, ɣef waya amur ameqqran deg-sen senzeɣ-ten deg yiɣerbazen ilemmasen akked tesnawiyin, srid seg ufus-iw ɣer ufus n yinelmaden, akken diɣen i iyi-ɛawnen kra n yiselmaden akked tselmaden, imi wwin adlis-iw akken ad t-seknen i warrac i iran ad t-id-aɣen. Ma d win yebɣan ad t-id-yaɣ, yella deg tnedlist Haroun Mohamed deg Uqbu akked tnedlis Gouraya Culture deg Bgayet.\nAkken nettwali deg wannar, yettmagar-d umaru aṭas n wuguren sdat-s?\nWin ileḥḥun akk deg ubrid n yidles d tnaslit, yettmaggar-d uguren, d abrid n tẓuri neɣ d abrid n tira kifkif-nsen, ula d amaru yesɛa uguren-is, imi adlis n tmaziɣt ur iteddu ara s waṭas acku drus i t-yeqqaren imi tugget n yiqbayliyen ur tt-ɣrin ara deg uɣerbaz. Tin ɣur-s, ugur n teẓrigin, imi yuɛer ad tafeḍ win ara d-yessuffɣen adlis n tmaziɣt, ɣef waya i ttwaliɣ dakken «Tira d amennuɣ», amaru ilaq ad yennaɣ d yiman-is akken ad d-yaru ayen yettxemmim d wayen yettḥulfu, ilaq ad yennaɣ d teswaɛt akken ad yaf win ara as-d-yessuffɣen adlis-is, ilaq diɣen ad yennaɣ d tmetti akken ad yessiweḍ izen-is i yimdanen d wid akk ara t-yeɣren, akka i d tudert n umaru deg tmurt ur nerri azal i umaru.\nAd d-iniɣ kan, tanemmirt i kra n win d tin i d-yefkan afus n tallelt akken ad d-yeffeɣ udlis-iw u ad yaweḍ afus n unelmad, tanemmirt i kra n win i yi-d-yefkan tabɣest akken ad kemmleɣ tikli-w deg ubrid n tira, tanemmirt diɣen i kečč a M’henni ɣef tdiwennit-a. Ar tikkelt-nniḍen deg lehna.\nYesteqsa-t : Mhenni Xalifi\nArticle précédentTiẓrigt tis 03 n tfaska n unelmad\nArticle suivant“Di lǧerra-k ay awal…”


url: =Tidak n Nna Fa > Imyura > Isalen\nWalaγ kra n waguren izrin, di Muntryal, taceqquft unezgum Tidak n Nna Fa yura Waεrab Sixi n tdukkla tadelsant n Ottawa-Hull. Tidett kan, fγaγ-d syin d amdan nniḍen, s wudem nniḍen. Fγaγ-d cerhaγ, fessus wul-iw, isgunfa wallaγ-iw. Walaγ akw γef udmawen n wid illan din assen-nni acmumeḥ, tumert, tatut iγweblan d umahil.<?xml:namespace prefix = o />\nMi tedduγ ad tt-id waliγ, nniγ as ad tili kan d aserwet d usellek nni I nennum nettwali-t deg umahil adelsan aqbayli s teqbaylit. Acku si zik ur asent nekkir ara I tlufa timeqwranin s teqbaylit anagar kra, am Muḥya, id-yufraren gar anneγ, mawel aṭas n menwala I nessarwat!\nTidak n Nna Fa, d taceqquft tamenzut di Marikan ugafa s teqbaylit, tettwasegged, tettwasker-d s tegzi. Ama d awal deg-s ama d talaba, ama d isegbaren, ama d amimeḍ nsen γef usayes, acemmek ur iqqim I waḍu.\nS umata, Nna Fa d taceqquft d-ewwin awal γef tudert di tmurt. Nna Fa, neγ Nna Faḍma d yiwet n temγart tameεkakuft I yussan ar umejjay n taddart ad t id-wali, neγ ad tesεeddi “ lafiziṭ’”. Mi terfed awal tcetka I umejjay, tenna yass akw ayen tuḍen. Seg uqerruy almi d tifednin ur teğği iγes. Tafekka-s akw tqarḥ-itt, tafekka-s akw tuḍen imi “d lebḥur I tesblaε tmeṭṭut taqbaylit”.\nYiwen aḥlil iγṛa, wayeḍ iγṛa aḥlil\nAmejjay, xas meẓẓi γef Nna Fa, xas akken ahat tesεa t-id sin iberdan, ittmeslay yid-s am akken d llufan I tella Nna Fa. Yak akka I tella tmurt, argaz zdat tmeṭṭut yuγal anect-ilat, win iγṛan zdat win ur neγṛi kifkif. Win iγṛan γur-es tamusni. Amγar uγur llant acḥal n tmusniwin d-ilqweḍ si termilin n tudart, id-ittγiman si tsuta ar tayeḍ acḥal ayagi, uγalent deg-dis, ur tekkint ara. Nna Fa tamγart, zdat umejjay tuγal d llufan, neγ iγil-itt d llufan.\nMacci kan d aya I ibḍan amejjay “iγṛan, isnen”d tmγart “ur neγṛi, ur nessin”. Acku kra tuḍen Nna Fa yuγal d akellex imi s teqbaylit is t-ttsemmi. Akka ihi, win teqraḥ timiṭ ma macci d “ulcère” I t-id isemma ittuγal d aqesser. Neγ win yuḍnen iẓi ma macci d "hernie" id-inna, aṭan-is ittuγal gar wallen umejjay “iγṛan, isnen” d taḍsa, macci d aṭan. D awal kan, d aḍu.\nAt zik, at tura\nIfeγ-d seg wawal n Nafa d umejjay am akken at zik macci am at tura . Mgaraden. Nna Fa zdat umejjay: mqazamen wudmawen, mqazment tikta, iquzem wakud gma-s ameqwran. Timlilit n weqbur d umaynut ihi tesken-d tiγeṛsi yellan gar at zik d at tura. At zik iban asen, ddren akken zemren, ddan as I tudert akken is ufan abrid . Nutni imiren meqqar llan yiwen nsen, zgan-d akw γef yiwen wudem . Wanag at tura bḍan γef sin: wid iγṛan γilen kra yellan d aqbayli ilaq at nerr d agudu dγa zgan d tafṛansist kan I d awal nsen. Llan wiyaḍ, γṛan diγen, maca illa-d γur-sen wul ar kra yellan d aqabyli ama n zik ama n tura.\nMa d Nna Fa ur tegzi amenzu bu tefṛansist izgan idder deg signa ur tegzi wayeḍ wuγur tella ``tmeslayt tamaynutt : tamaziγt.``\nNa Fa ur tezmir ad tinni la azul la tanemmirt , ansuf γur-es ``d asusef``.\nDeg anect-a iban-ed d akken ula d at zik, γas nusem deg-sen imi γur-sen tameslayt taqburt talqayant maca deg waṭas n tlufa εebban, bubben γef izugar nsen ayen γilen d ayla nsen. Amedya: Na Fa tγil awalen imaynuten neγ iqburen id-nessekfel d asnulfu n ...tmeslayt nniḍen, maca awalen tennum tesseqdac xas ussan-d si tmeslayin nniḍen tγil-iten d taqbaylit taqurant.\nTaḍsa, defffir teḍsa\nSi tazwara alami d taggara win I wumi rqiqet teḍsa ur iḥebbes ara. Ama d awal-is, ama d talaba-s neγ d amimeḍ ines , Nna Fa teğğa yaγ neqbeṛ. Dγa mi ara teddem ijifeṛ n lfuḍa-s ad tesfeḍ imi-s, neγ mi ara tettnazaε am win isselqafen akken ad tt-γiḍ amejjay : d axbibeḍ di tmurt si teḍsa.\nMaca deffir kra din n teḍsa, tella tigzi. Kra n wayen I wumi d-tebra d awal Nna Fa γur-es anamek. Mi d tettmeslay γef tebγest n tmeṭṭut d tsusmi-s mgal tibergest n wergaz d usuγu-s s ugarjum, Nna Fa tekfa-d awal-is s yiwen wawal:\n``tameṭṭut γas d uffal s ufella, d uzzal I tga, ma d argaz γas d uzzal si berra netta d uffal s daxel``.\nUlamek ihi ara immeslay yiwen γef tmeṭṭut taqbaylit war ma ewwi-d awal γef tasa n tyemmatt, γef ucayaḍ I tcaḍ γef tarwa-s, diγen netta Nna Fa teqqim kan tettru γef mmi-s yuγalen d argaz, iṛuḥen, ifγen seg uxxam ar as tuki.\nTezga tettargu limer yella wamek ara tuγal ar temẓi, ar wassmi yella d aqṛuṛ yetteḥnunuf deg ijufaṛ-is, iqqar-as I yemma-s tikkwal ``ḥemlaγ kem``.\nMaca ma ass-a mmi-s meqqwer ixdem axxam, ilha d yiman-is, Nna Fa tγil d tislit-is is tt-igan. Aγucu n teslit ar ass-a ur iffiγ ulawen n temγarin nneγ: wisen d tismin, wisen d ussan kan id-ifγen seg sent. Maca kra d-illan ur asent nehwi at sefḍent ar teslatin. Akka Nna Fa I tekkat di teslit-is ``is iksen mmi-s``.\nNna Fa tekkes aγumu γef wulawen n temγarin n tmurt, neγ n tlawin s umata, s teḍsa d unecreḥ. Maca kra ṛwant d lḥif tlawin nneγ, kra izrin γef iqwerray nsent, kra ttwakkelxent, ayen akw I wumi ssusment, ayen akw I γef qqiment d aγilif tessekfel it-id Nna Fa.\nTaceqquft-a ihi mennaγ ad tt-walin akw medden. U samareγ tabγest d wafud I tdukkla tadelsant n Ottawa-Hull d umeskar n tceqquft-a Arab Sixi.\namek i nezmer ad nzeṛ tamzgunt agi nekkni s wiyyi i yettidiren ama di Turruft (Europe) ama di Tferka ?\nTanemirt a Mack imi i d-tewwiḍ awal γef 'Tidak n Nna Fa', d tidett ima ar a twaliḍ taceqquft-agi umezgun aṭṭas n tlufa ar a d-yerzun ar uqerru-k γef tmeṭṭut taqbaylit, yal yiwen ad d-yemmekti Setti-s (Jida-s, Yaya-s), ad d-yemmekti timγarin-nni n zik. Akka i tella, amur ameqran deg-neγ d tamuγli n umejjay-agi i yeγran di "llakul" i nesεa...\nDγa imi i d-tewwiḍ awal γef "tmazirt"... yiwet n temγart, asmi i d-tekcem ass amenzu ar uγerbaz tmaziγt daggi di ottawa, teqqim weḥdes dγa tesmeḥsis kan d accu i d-yeqqar uselmad (ccix) almi ifuk, tettmeslay weḥdes weḥdes, tenna i yman-is "ziγ tamaziγt-agi nwen tettak anzi γer teqbaylit"...\nS tidett : "Yiwen aḥlil iγṛa, wayeḍ iγṛa aḥlil". La ttwaliγ amek ara tili tceqquft n usentel am wagi.\ntinna n nannat Faḍmat?\nAyɣer? ɣef wakk-en ɣur-i, di twacult nneɣ, snat Faḍmat. Yiwet meẓẓiyet, settin iseggasen d kra; tayeḍ meqqret tecfa-d i-wgaraw asmi yerɣa.\nDeg leɛyubat d wussan n temliliyin d lfuṛuḥ neɣ lquruḥ, i yi yettawin seg ta ɣer ta. Seg wakk-en ur zmirent ara, ad ssemlilent tiqerra : “xas akk-en a weltma,… a weltma, maca winna d udem kan i… medden”.\nIhi ass-en mi d-ẓriɣ taceqquft umezgun n mass Sexxi, ufiɣ yufa-yi-d… llant ak deg wallaɣ-iw; maca ur rriɣ ara lwelha-w i wakken ad zḍeɣ asaru n wawalen n ta ɣef wid n ta. Netta yetwel, yesdukel awalen-nni, ur ẓriɣ amek i d-yufa… ɣef way-en i s nniɣ i yiwen umeddakel, imi i yi d-yebbi yenna-k :\n- D acu ifukken?\n- Ah! Oué…\nTtuɣ iman-iw ṛuḥeɣ deg-sent : Azeqqur deg Muntṛiyal, allaɣ di Lgendul. Akk-en i s yenna winna n At Wasif, d acennay : “ass-a Faḍma, tettu argaz-is”. Daɛ netta, win iran a d-yemmekti, win iran ad yissin, win iran ad yeḍs deg iman-is, win iran ad yekfu, win yugin ad yettu ad yeddu ad yerḥu tiktiwin i wallaɣ-is;\nAss n ssebt, ur t itettu,\nS Aɛṛab ad yerzu,\nUr yiwen taqbaylit-is…\nMa uɣaleɣ-d ɣer wezwel (titre), d akk-en nekkini ttazaleɣ seg nna Fa tamecṭuḥt ɣer nna Fa tamɣart, yal yiwet d acu i yi d-qqar. Ladɣa nniɣ-as tewwi-d ad yini “tin n nannat Faḍmat” acku yal yiwet tettawi-tt-id akk-en i tra… yal Faḍma s teqsiḍt-is. Aɛṛab iwala-tt akk-en n iḍen, yesdukel-ed ak ay-en qqarent Faḍmat. Yerra-tt t-taqsiḍt “Tid n nna Fa”.\nIhi, ar ass n ssebt 11.11.2006 akk-en… ma tram.\nSγur At Ali Uqasi\nTazwara tannemirt aṭas i yakw wigad i gellan s deffir n IMYURA.COM. Ad i seqwi yillu timitalin nwen. Ayen i t-xedmen\ni sεa azal meqqwer deg mezruy n Leqbayel/Tmazγa akw d usnerni n tasekla n teqbaylit d tmaziγt s-umata. Dγa timsirin n tira d taγuri n teqbaylit s wallalen n VIDEO/INTERNET yuggar ayen yuggaren kulci. Seg asemi i temliγ i kra imeddukal, atan ferḥen yis mačči d kra. Dayen ayeğen dγa Leqbayel i mazal a yettkukrun tira d leqraya n teqbaylit, ad asen-t-kkes tugdi i lebda. Lḥaṣulin tuklal-em tajmilit d leqder muqqren. Ad attilim d wid ad ismekti umezruy ar zdat deg imal, akken ad-n smektay aka tura Dda lmulud d wid yakw i qedcen i tneṣlit d tmeslayt nneγ.\nMa uγaleγ-ed ar tceqquft 'Tikad n Nna Fa' n Mas Arab Sexxi i gerzen mačči d kra, bγiγ ad iniγ i wid i zemren ad ruḥen ad attezren, ur ferṭeḍ ara aken yebγu yilli. Ḥaca ndama, ur ttandam-em ara. Dγa ad farṣeγ tagnitt i waken as-iniγ i Mas Mack n IMYURA tannemirt s tusda netta i d-yurran af tcedqquft aki. D adris iffazen nezeh.\nTin yernan, bγiγ a siniγ i Mas Amayas i gellan di L'EUROPE belli tacequct akki atan tεedda-d ya-kan di tilizri n BRTV anebdu iεeddan. Yezmer lḥal ad-as-d-εiwden tikelt nniḍen.\nQim-at di talwit\nsnat tsaεtin kan ger aγ d tmezgunt n wassa, tikelt tamenzut, di yunyu yezrin , zeglaγ-tt imi di tmurt iyi tuγ , tikkelt-a , assa, a tt-id waliγ, a nwali ma d tikellex kan iγ yettkellix Mack neγ d tidett d amahil adelsan s wazal-is .\nihi ad ninni i widak ur nestufa as ḥeḍren neγ ulamek imi zedγen di tmura niḍen, ad nuγal γer umagrad-a s kra n wawalen deg ussan id i teddun.\na wi ufan ad gten-t tmezgunin am tidak nna fa di kanada , iqbayliyen di tegnatin am ti ttemlilin ad nezhen i tmezgunt , ad myibdalen tikta γef ayen yurzen idles aqbayli s umata .\nnesla daγen seg imi n imeskaren n temzgunt dakken ad yili umaynut sya d asawen , ihi si tura i nettrağu aγ d-necden a neḥḍer i tmezgunt i d-iteddun .\nUr ssawḍeγ ara ad ṭṭfeγ timeqwa n wallen-iw, mi sliγ i tezwart n tceqquft s taγect n Sliman Σazem, ur ssawḍeγ ara daγ a tent ṭṭfeγ seg wannect-en n wawalen n nna Fa. Ayuz i kenwi, seg wul usmeγ deg-wen.\nMa d ay-en yessulef usufeγ n DVD n tceqquft, a wi yufan a s tesseddum tadlist n tceqquft s timmad-is (s teqbaylit, syin agzul s tefṛansist d teglizit ma yessefk), d udem swayes ara yessiweḍ yeẓri γer tira.


url: = Ikaraktiren Tiyufrastis, Les Caractères de Théophraste II- Asselaf neɣ aḥezzaz (Le flatteur)\nAsselaf neɣ aḥezzaz, mazal ara d-yenṭeq winna akkenni i wumi yettḥezziz, a sen-yini i lɣaci-nni yellan dinna : « Ssusmat ! ». M ara icennu, a t-tafeḍ, deg wakken t-yeɛgeb lḥal, yesenhezzay aqerruy-is ; akken kan ara ifak ccna, ad yekker d amezwaru ad s-yewwet afus, ad s-yini : « Wagi s tidett d ccna ! ». M ara s-d-yecceḍ wawal i winna akkenni i wumi iseluffuy ɣef wayeḍ, ad tafeḍ asselaf-nni neɣ aḥezzaz-nni iger ixef n tecḍaṭ ubernus-is deg imi-s, am akken zunakit ur yezmir ara ad yeṭṭef taḍṣa.\nAsselaf neɣ aḥezzaz, m ara iteddu d win i wumi yettḥezziz, ad t-tafeḍ yettwexiṛ ula d lɣaci deg ubrid akken ad iɛeddi winna akkenni i wumi yesluffuy. I warraw n uneggaru-yagi, asselaf yettaɣ-d ttefaḥ d ifires, ifeṛq-asen-ten zdat babat-sen. Tikwal diɣen, yessudun-iten, yeqqar-asen : « Walli-ten kan, d babat-sen ! » - Cwiṭ akka diɣen, ad yebdu yettmuqul axxam, ad s-yini : « Wagi s tidett d axxam. D axxam-ik i icebḥen taddart-agi-nneɣ. Axxam-ik, am lexla-k, ayen ɣef tserseḍ afus-ik ad yuɣal d lwiz ! » - Asselaf m ara yeddu d winna akkenni i wumi yesluffuy ɣer uxeṛaz, ad s-tesleḍ yeqqar-as : « Ulac tasebbaṭ yuklalen aḍar-ik ! » - Mara yekker ad yerzef s amdakkul-is, ad yezwir uḥezzaz-nni zdat-s, ad s-yessiweḍ lexbaṛ i wemdakkul-nni-ines akken ad iheggi iman-is. Ssyen sakkin ad d-yebren, akken ad s-yini i winna akkenni i wumi yettḥezziz, d akken yesaweḍ lexbaṛ. Ma yella kra tuḥwag tmeṭṭut-is, ad yekker imir imir uḥezzaz-nni, ad yazzel ɣer ssuq akken ad tt-id-yawi. Ma yella iɛeṛḍ-it ɣer tmeɣra, aḥezzaz d netta i d amezwaru ara d-icekkṛen aksum n uɛejmi-nni yezla bab n tmeɣra-nni. Ad s-tesleḍ yeqqar-as : « Keččini s tidett tesneḍ aksum yelhan. Twallaḍ kan aɛejmi-nni di ssuq, tɛeqleḍ-t. Walli kan akka ay d aksum ! Acḥal fessug ! Ifessi deg imi ! Ad s-tiniḍ d udi. » - Cwiṭ akka ad twalliḍ yezzi ɣer yiwen deg inebgiwen-nni d-yusan ɣer tmeɣra, ad s-tesleḍ yesteqsa-t : « Neɣ d acu i tenniḍ ? », maca ur s-yesmeḥsis ara – Imir imir ad yuɣal diɣen ɣer bab n tmeɣra-nni, a s-yini : « Ur k-yeqriḥ ara usemmiḍ ? Els abernuṣ, ssemeḍ lḥal ciṭuḥ ass-agi. » - Ssyen sakkin, ad yekker, ad t-yewwet ɣer tayett, ad yaẓ ɣer-s, ad s-yesbecbec ɣer tmeẓẓuɣt. Nniɣ-awen, di tmeɣra, asselaf ur itekkes ara akk allen-is ɣef bab n tmeɣra. Yugar asseluf, anda iṛuḥ ad t-iṭṭaε.\nD wagi i d asselaf neɣ aḥezzaz. Anda yebɣu yilli, ad tafeḍ ayen akk i ixeddem d wayen akk i d-yeqqar, akken kan ad yeɛgeb i widak-nni i wumi yesluffuy.\n42070 Visites Aout 2014 //// /// depuis Décembre 2014461784\nlundi 1 juin 2020 15:49


url: =Ifuk uselway Tebboune tirzi-nnes n uwanak ɣef Ṭṭerk: Asdusu n unmireg\nYeffeɣ-d ass n : Akras, 18 Mayu 2022 08:50 Ɣran-t : 2 n tikkal\nZZAYER TAMANEƔT – Tirzi n uwanak ay iga uselway n tegduda, Mass Abdelmadjid Tebboune, ɣef Ṭṭerk s uneɛruḍ n umtil-nnes aṭerki, Recep Tayyip Erdogan, d tin aydeg ttwazemlen mennaw n yimtawayen d tsektayin n umsegzu i usdusu n unmireg asindisan deg wakk tiɣula yernu d tin daɣ aydeg d-yettwawekked umsegzu deg tmuɣliwin ɣef temsal n tnafut tucrikt gar Zzayer d Ṭṭerk.\nYebda uselway Tebboune tirzi-nnes n kraḍ n wussan ɣef Ṭṭerk s umyager d yigensasen n umɣiwan aɣelnaw yedden deg Ṭṭerk, d ansay ay itteg yal tikkelt aydeg ara yeddu ɣer uzɣar. I lmend n waya, yelles aɣbel n yimaslaḍen n umɣiwan-a deg wayen yerzan tagnit tadrimant n Zzayer.\nDeg wass wis sin n terzi-nnes n uwanak, yemmuger-it umtil-nnes aṭerki, Recep Tayyip Erdogan,k amager d aḥmayan yernu ssawlen ɣef « wassaɣen inesbuɣar d yilqayanen » icerken snat-a n tmura d yiɣerfan-nsent.\nDeg wass wis kraḍ n terzi-nnes, aselway Tebboune yellan deg Sṭembul, yettunefk-as uduktuṛa n userhu deg wassaɣen igraɣlanen deg Tesdawit n Sṭembul, yiwet seg tesdawiyin tiṭerkiyin yesɛan azal meqqren akk yernu d nettat ay d tasdawit tawerdanit tis kraḍt wuɣur tteddun yimezrawen izzayriyen.\nAzwel-a yettunefk-as d « tajmilt i wussisen-nnes deg wayen yerzan anmireg agraɣlan d umnaḍan d usnegmu n wassaɣen gar Zzayer d Ṭṭerk ».\nLast modified on Akras, 18 Mayu 2022 15:07\nYeffeɣ-d ass n : Akras, 18 Mayu 2022 08:50 Taggayt : LEZZAYER Ɣran-t : 2 n tikkal Bḍu


url: =pictures 13690 visits\tUse the left and right arrows on your keyboard to navigate the album 12345678\t91 . Limi Feu Paris Fashion Week a/w catwalk photos 2011\n92 . Limi Feu Paris Fashion Week a/w catwalk photos 2011\n93 . Limi Feu Paris Fashion Week a/w catwalk photos 2011\n94 . Limi Feu Paris Fashion Week a/w catwalk photos 2011\n95 . Limi Feu Paris Fashion Week a/w catwalk photos 2011\n96 . Limi Feu Paris Fashion Week a/w catwalk photos 2011\n97 . Limi Feu Paris Fashion Week a/w catwalk photos 2011\n98 . Limi Feu Paris Fashion Week a/w catwalk photos 2011\n99 . Limi Feu Paris Fashion Week a/w catwalk photos 2011\n100 . Limi Feu Paris Fashion Week a/w catwalk photos 2011\n101 . Limi Feu Paris Fashion Week a/w catwalk photos 2011\n102 . Limi Feu Paris Fashion Week a/w catwalk photos 2011\n103 . Limi Feu Paris Fashion Week a/w catwalk photos 2011\n104 . Limi Feu Paris Fashion Week a/w catwalk photos 2011\n105 . Limi Feu Paris Fashion Week a/w catwalk photos 2011


url: =Tiqsiḍin n Wedlis Iqedsen Σisa ilul-ed deg udaynin - Site officiel des Témoins de Jéhovah\nTEẒRIḌ anwa-t llufan-agi? D Σisa. Atan tura kan i d-ilul deg udaynin. Akken i teţwaliḍ di ţţeswiṛa-yagi, Meryem tṛuḥ aţ-ţesgen Σisa di lmedwed, amkan anda srusuyen ahicuṛ (asaγur) i lmal. Lameεna, acu akka i txeddem Meryem neţţat d Yusef deg udaynin-agi? Mačči d amkan anda i d-ţlalen llufanat, neγ ala?\nWagi d ayen ibanen! Aţah ihi ssebba i ten-id-yewwin γer dagi: Ugusti Qayṣer yellan d aneḥkam n Ṛuma, yessufeγ-ed yiwen n lqanun i gumṛen i mkul yiwen ad yuγal γer temdint anda ilul akken ad iţţujerred yisem-is deg yiwet n tektabt. Yusef iṛuḥ ihi ad iţţujerred di Bit-Liḥim (Bitelḥem), tamdint anida ilul. Lameεna mi yewweḍ neţţa d Meryem γer dinna, ur uﬁn ara amkan anda ara nsen. D annect-a i ten-id-yewwin γer udaynin-agi. Ass-nni swaswa ideg i wwḍen i d-ilul Σisa! Meεna akken i t-teţwaliḍ, ur t-yuγ wara.\nTwalaḍ imeksawen-inna i d-iteddun ad ẓren Σisa? Uqbel a d-ṛuḥen, llan di lexla ţεassan lmal-nsen deg yiḍ. Lameεna ciṭ kan akka, tecceεceε-ed yiwet n tafat, tezzi-yasen-d meṛṛa. Teẓriḍ d acu i walan? D yiwen n lmelk! Imeksawen-nni ikcem-iten lxuf d ameqran. Lameεna lmelk-nni yenna-yasen: ‘Ur ţţagadet ara! Aql-i wwiγ-awen-d lexbaṛ n lxiṛ. Ass-a di Bit-Liḥim, ilul-ed Σisa Lmasiḥ, amsellek n yemdanen! Aţ-ţafem llufan-agi yeţţel yerna yeṭṭeṣ di lmedwed.’ Imiren kan usant-ed waṭas n lmalayek, bdant ţḥemmident Ṛebbi. S lemγawla imeksawen-nni qellben γef Σisa armi i t-ufan.\nTeẓriḍ ayγer yesεa Σisa azal ameqran? Tεelmeḍ anwa i gella s ṣṣeḥ? Tecﬁḍ? Di teqsiṭ tamezwarut n wedlis-agi, nehdeṛ-ed γef lxelq amenzu n Ṛebbi i geḥseb am mmi-s. Mmi-s-agi iεawen Yahwa asm’akken i d-ixleq igenwan, lqaεa d leḥwayeǧ meṛṛa nniḍen. D Σisa i d lxelq-agi amenzu!\nYahwa yeddem tudert n Mmi-s yellan deg igenni, iger-iţ di tεebbuṭ n Meryem. Din din llufan-nni yebda yeţnerni am llufanat akk nniḍen. Lameεna llufan-agi d Mmi-s n Ṛebbi! Γer taggara, Σisa ilul-ed di Bit-Liḥim, deg udaynin-agi ger lmal. Tfehmeḍ tura acimi i feṛḥent lmalayekkat m’akken i d-xebbṛent lγaci s tlalit n Σisa?\nAnwa-t llufan-agi yellan di ţţeswiṛa? Anda i tṛuḥ a t-tesgen Meryem?\nAcimi i d-ilul Σisa deg udaynin ger lmal?\nAkken i teţwaliḍ di ţţeswiṛa, anwa-ten yergazen-inna i d-yusan s adaynin? Acu i sen-yenna yiwen n lmelk?\nAyγer yesεa Σisa azal ameqran?\nAcuγer i nezmer a d-nini belli Σisa d Mmi-s n Ṛebbi?\nΓer Luqa 2:1-20.\nQayṣer yexdem yiwet lḥaǧa yesseḍran ayen i d-yenna Wedlis Iqedsen γef tlalit n Σisa. Teẓriḍ d acu-ţ? (Luqa 2:1-4; Mixa 5:2)\nAmek i gezmer bnadem ad yeţwaḥseb ger “yemdanen eεzizen” γef Ṛebbi? (Luqa 2:14; Matta 16:24; Yuḥ. 17:3; Lec. 3:19; Iεeb. 11:6)\nImeksawen n Yahuda yesεan annuz feṛḥen s tlalit n wemsellek. Acuγer i zemren ad feṛḥen akteṛ-nsen iqeddacen n Ṛebbi n wass-a? (Luqa 2:10, 11; Ifas. 3:8, 9; Aweḥ. 11:15; 14:6)